ЎзА - Бухоро амирининг наҳори дастурхони\nБухоро амирининг наҳори дастурхони\nXIX аср охири XX аср бошларида ҳукмрон бўлган амирлик саройидаги пазандачилик, амирнинг кундалик овқатланиш тартиби, умуман таом истеъмол қилишда ҳукмрон табақа ва камбағал халқ ўртасидаги фарқлартўғрисида баъзи маълумотлар А.Фитрат ҳамда М.С.Андреев ва О.Д.Чеховичлар асарларида келтирилади.\nХусусан, М.С.Андреев ва О.Д.Чеховичлар томонидан ёзилган Арк (Кремль Бухары) - “Бухоро арки” асарининг “Бухоро амирининг бир куни” деб номланган махсус бобида амир дастурхонига тортиладиган таомлар хиллари, уларни истеъмол қилиш тартиблари, жумладан, амирнинг овқатланиш этикети ҳақида ўз фикр-мулоҳазаларини билдирганлар.\nДастурхончи лавозимига асосан Ўрда қушбегиси (Бухорода қушбеги боло дейилган) оиласи таркибидан қушбегининг ўғли ва кичик укаси амир нонуштаси (наҳори)ни тайёрлаган. Наҳори - бомдод намозидан кейинги нонушта деганидир. Бухорода бугунги кунда ҳам ушбу атама эрталабки никоҳ тўйида бериладиган ош-палов - “наҳор оши” (“оши наҳори”)га нисбатан ҳам қўлланилади.\nДастурхончи вазифаси ўта нозиклиги, мураккаблиги билан ажралиб турган. Чунки, пазандалар пиширган таомларнинг амир соғлигига зарар етказмаслиги учун дастурхончи жавобгар, яъни масъул бўлган. У наҳорги нонушта дастурхонини ёйиб, биринчи бўлиб лаълида нон келтириб қўяди. Шундан сўнг эса, катта косада сузилган “ширчой”, “ош-палов”, “кабоб”, “кала-поча”, қайнатилган “нўхат ва гўшт”, “ширгурунч” каби таомлар бир пайтнинг ўзида бирин-кетин амир дастурхонига тортилган.\nНон азалдан дастурхоннинг нафақат кўрки, безаги, балки қоринни тўқ тутувчи егулик деб ҳам тан олинган. Шунинг учун халқда“нон қориннинг девори” сингари нақл беҳуда яратилмаган. Юқоридаги асар муаллифлари этнограф А.К.Писарчик томонидан ёзиб олинган, Нуротада кенг тарқалган қуйидаги “нонни сувга ивитмай есанг, жигарингнинг қонига ивийди” нақлини келтиришади. Мазкур нақлни этнологик нуқтаи назардан таҳлил этганда шу маълум бўладики, биргина Нуротада эмас, балки Бухоро воҳаси аҳолиси ҳам тандирдан чиққан иссиқ нонни сувга ивитиб истеъмол қилиш одатига қатъий риоя қилишган. Чунки халқда тандир оловида “куйиб”, пишиб чиққан нон совуқ сувга ивитилса, “муродимга етдим” деб, нон росса роҳатланармиш сингари халқ эътиқодий қарашлари мавжуд.\nБутун Ўрта Осиёга кенг ёйилган, яъни егуликларни истеъмол қилишни нондан бошлаш керак деган одатга Бухоро амири ҳам қатъий амал қилган. Шунинг учун қўлига ноннинг бир бўлакчасини олиб, дастлаб чойга ивитиб, кейин оғзига солган. Шундан сўнг эса пиёладаги чойни ичиб, Берунийнинг “Қадимги халқлардан қолган ёдгорликлар” асарида келтирилган қадимий ҳолвайитар ва ширгурунчни истеъмол қилишга ўтган, кала-почадан ҳам бир оз бўлсада таътиб кўрган. Одатдагидай, нонуштада паловга қўл урмаган. Бухорода фақат нонуштада танаввул қилинган ширчой таоми ўзига хос усулда пиширилган. Қовурилган гўштдан тайёрланган таом ҳам амир дастурхонига тортилган.\nАмир овқатланиш жараёнига тегишли этикет, яъни тартиб-қоидалар ҳам асарда баён этилган. Таом тановвул қилиб турган пайтда дастурхончи ҳам хонани тарк этиб, амир паноҳида, яъни кўланкасида турган. Бироқ, икки навбатчи маҳрам эса бошқа хонада туриб, амир ишорасини кутишган. Амир ўз подшоҳлик обрўсини сақламоқ учун фақат якка ўзи, биров билан баҳам кўрмай таомни тановвул қилган. Амир даражасига, насл-насабига ва шарафигатенг келадиган шахснинг йўқлигиҳам унинг якка ўзи овқатланиши учун асос бўлган.\nАмир ёнида доимий навбатчилик вазифасида турган маҳрамларнинг ҳам таом тановвули жараёнида хонадан чиқиб кетишлари, фақат узоқдан, қўшни хона эшигидан амир ишорасини кутиб туришлари қоидага киритилган.\nМаълумки, Ўрта Осиёнинг асосан ўтроқ аҳолиси орасида кенг тарқалган тасаввурларидан бири бу биров овқатланиб турганида унинг олдига келиб, оғзига қараб туриш ножўя, яхши иш эмаслигига, суқ, ҳасад билан қараш таом баракасини учиришига, унинг роҳатбахшлигини бузишига, суқланган кўз орқали ёмон ҳислар юқиши ва натижада таомнинг заҳарланишига ишонилган. Ушбу тасаввурга кўра халқ орасида ўзига хос қуйидаги анъана яратилган: агарбир неча кишилар бирор жойда масалан, йўлдаовқатланмоқчи бўлишса, улар бирлашиб бирор алоҳида жой танлашади ва ўша ерда бегона кўздан, яшириниб таом истеъмол қилишади. Халқимизда хонадон аҳли дастурхон атрофида овқатланиб турганида кириб келган каттаю кичикни таом дастурхонига таклиф этиш одатига амал қилинган.Бундан кўзланган мақсад худди мана шу бегоналар ҳам таомдан баҳраманд бўлиб, яхши кўз билан бир-бирларига қарашлари, таом шукронасини қилишларидир.\nТадқиқотчилар гарчанд амир якка ўзи овқатлансада, бу жараённинг ўзига хос умумийлиги кўзга ташланишини, яъни Бухоро амири билан бир вақтда унинг мулозимлари, хизматкорлари ўзларига тегишли жойларда овқатланганларини (масалан, шаҳардан ташқари боғларда) таъкидлашади. Демак, Бухоро аҳли учун наҳорги дастурхоннинг бир вақтда ёйилиши, дастурхоннинг ҳаммани бирлаштириши одати овқатланиш маданиятининг ўзига хос кўринишидир.\nАмир овқатланиб бўлганлиги ҳақида бошини силкитиб, ишора бергандан кейин, узоқдан унинг ҳаракатларини кузатиб турган икки удайчидан бири (навбат билан албатта эрталаб ўнг қўл удайчи, аср намозидан сўнг чап қўл удайчи) баланд овозда қўл кўтариб, наҳорги дастурхонга танаввул қилинган таомларга унинг шукронаси сифатида дуойи – фотиҳа қилади.\nАмир дастурхонидаги ейилмай, ортиб қолган таомларни кимларга тақсимлаш буйруғини ҳам ўзи беради. Асарда бу ҳақда қуйидаги фикр келтирилган: “Мирзахонага мирзадафтардорга (давлатнинг барча солиқларини ҳисобловчи ва кузатувчига), бу икки таомни эса иккала удайчига, кала-почани дарбонга, нўхат шўрва ва ширчойни маҳрамлар ва бошқаларга олиб боринг”.\nҲар бир халқнинг анъанавий миллий таомлари ўша халққа хос моддий маданиятнинг муҳимтаркибий қисмларидан бири бўлиб, ушбу халқ ҳаётининг ижтимоий-иқтисодий шароити билан узвий боғланган. Айнан таомлар халққа хос этник хусусиятнинг сезиларли даражада барқарорлигига эга ва тарихан шаклланган анъаналарнинг узоқ сақланишини кўрсатувчи унсурдир. Биз этнологик таҳлил этган Бухоро амири наҳори дастурхони таомлари ҳам тарихан шаклланган анъана бўлиб, унда бухороликларга хос этник феномен ўз аксини топган. Ушбу анъанавий феномен таомлар билан боғлиқ нафақат юқори табақа, балки оддий халқ овқатланиш маданиятини ўрганишда муҳим воситадир.\nБухоро тарихи кафедраси\nдоценти, тарих фанлари номзоди


Товар олиб кириш ва аҳли аҳдлар билан бўладиган тижоратга алоқадор шаръий ҳукм\nМамлакатга товар олиб киришга нисбатан далил Аллоҳ Таолонинг:\n– “Аллоҳ савдони ҳалол қилди”, (Бақара:275) деган ояти бўлиб, у умумийликни ифодалайди ва ички тижоратни ҳам, ташқи тижоратни ҳам ўз ичига олади. Мусулмон ёки зиммийни юртга мол олиб киришдан тақиқловчи ҳужжат ворид бўлмагани боис, бу ишнинг ҳалоллиги хусусидаги ҳужжат умумийлигича қолади. Шунга биноан мусулмоннинг юртга мусулмон эгалик қилиши мумкин бўлган ҳар қандай молни олиб киришга ҳаққи бор. Унга тўсқинлик қилиш дуруст эмас.\nАҳли аҳдлар билан ташқи тижоратда мамлакатдан товар олиб чиқиб кетишлари ёки олиб киришларидан қатъий назар, улар билан тузилган битимларга қараб муомала қилинади. Уларнинг қурол ва уруш учун зарур бўлган нарсаларни сотиб олишларига, сотиб олган бўлсалар юртимиздан олиб чиқиб кетишларига йўл қўйилмайди. Чунки бу нарса уларга ёрдам бериш ҳисобланади. Зеро, улар гарчи аҳли аҳд бўлса ҳам, аҳли ҳарбга айланишлари эҳтимолдан узоқ эмас. Лекин уларни хавф сололмайдиган ва уларга ёрдам бериш ҳисобланмайдиган бирон муайян қурол билан қуроллантиришда мусулмонлар учун манфаат бўлса, бундай савдо билан шуғулланиш жоиздир. Чунки қурол ва урушда ёрдами тегадиган нарсалар савдоси ман қилинишининг иллати душманга кўмак ва ёрдам бермасликдир. Иллат топилмаса, ҳукм ҳам топилмайди.\nТАШҚИ ТИЖОРАТ ТАШҚИ ТИЖОРАТ ЁЛЛАНУВЧИНИНГ ҚИЛАДИГАН ИШИ КАПИТАЛИСТИК ШИРКАТЛАР\nTagsТАШҚИ ТИЖОРАТТовар олиб кириш“Исломда иқтисод низоми”


Россиядан 2018 йилда Ўзбекистонга қанча пул жўнатмалари юборилган 24-10-2021, 13:08 | Zamin.uz\n06:27 / 16.03.2019\nРоссиядан 2018 йилда Ўзбекистонга қанча пул жўнатмалари юборилган?\n2018 йилда Россиядан Ўзбекистонга 4 миллиард доллар пул ўтказмалари амалга оширилган, дея хабар беради Spot.\nУшбу кўрсаткичга кўра, Ўзбекистон МДҲ мамлакатлари орасида биринчи ўринни (иккинчи ўринда Тожикистон—2,5 миллиард доллар) қолган барча мамлакатлар ўртасида иккинчи ўринни эгаллаб турибди (Швейцария 9,1 миллиард доллар билан биринчи).\nЎзбекистонга жўнатилган пул миқдори ўртача 366 долларни ташкил этган. Жами 4 миллиард доллардан фақат 1,1 миллиард доллари Россия Федерацияси фуқаролари томонидан жўнатилган, қолган 2,9 миллион доллари норезидентлар томонидан (Ўзбекистон ва қўшни давлат фуқаролари).\n2018 йилда Россияга Ўзбекистондан деярли 10 баробар кам — 397 миллион доллар пул жўнатилган, бу кўрсаткич бўйича Ўзбекистон МДҲ мамлакатлари орасида тўртинчи ўринни эгаллайди (Қирғизистон, Арманистон ва Қозоғистондан кейин). Россияга бир марта юборилган ўртача пул миқдори 943 долларни ташкил этган.\nАввалги йиллар билан таққослаганда, Россиядан Ўзбекистонга пул ўтказмалари миқдори ортиб бораётганини кўриш мумкин — 2017 йилда 3,9 миллиард доллар, 2016 йилда — 2,7 миллиард доллар, 2015 йилда — 3 миллиард доллар. Энг кўп пул жўнатмалари 2014 йилда амалга оширилган ва 5,6 миллиард долларни ташкил қилган. “Замин” янгиликларини “Youtube”да кузатиб боринг\nЯнгиликлар » Иқтисодиёт » Россиядан 2018 йилда Ўзбекистонга қанча пул жўнатмалари юборилган?


Мамлакатимиз тараққиёти улкан бунёдкорлик ишларига асос бўлмоқда. Шаҳару қишлоқларда янги саноат корхоналари, ижтимоий иншоотлар, тураржойлар, йўл ва кўприклар барпо этилмоқда. Тадбиркорлик, савдо ва маиший хизматлар кенг ривож-ланиб, аҳоли турмуш даражаси ошиб бормоқда.\nПрезидентимиз томонидан илгари сурилган 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси лойиҳаси ушбу ислоҳотлар самарасини ошириш, мамлакат ва жамият ривожини янги босқичга кўтаришга қаратилган.\nПрезидентимиз қурилишнинг бориши билан танишар экан, мамлакатимизда кундан-кун аҳоли фаровонлиги ошиб, хонадонларда машиналар кўпаяётгани, пойтахт кўчаларида автомобиль қатнови ортаётганини инобатга олиш зарурлигини, бунинг учун қўшимча йўллар ва кўприклар барпо этишга эҳтиёж сезилаётганини алоҳида таъкидлади.\nПрезидентимиз ташаббуси билан транспорт соҳаси, жумладан, метрополитенни янада ривожлантиришга алоҳида эътибор қаратилмоқда. Тошкент метрополитени аҳолига янада кенг қулайликлар яратиш, йўловчиларни ташиш хавфсизлигини таъминлаш ва уларга -хизмат кўрсатиш маданиятини юксалтириш борасида самарали ишларни амалга оширмоқда. Чилонзор, Ўзбекистон ва Юнусобод йўналишларидан иборат Тошкент метрополитени бугун пойтахтимиз аҳли ва меҳмонларига самарали транспорт хизмати кўрсатиб келмоқда.\nМетрополитеннинг Сергели йўналиши аввалгиларидан фарқли тарзда ер устидан ўтади. Қурилиш ишлари 2017 — 2020 йилларга мўлжалланган мазкур йўналишнинг -узунлиги 7,1 километрни ташкил этади. У тўлиқ ишга туширилгач, йилига 14 миллиондан ортиқ йўловчига хизмат кўрсатиш мўлжалланган.\nСергели туманида 2016-2017 йиллар режасига асосан, 4284 хонадондан иборат 102 замонавий кўп қаватли уй-жой қуриш ишлари амалга оширилмоқда. Мазкур йирик лойиҳа ёш ва эҳтиёжманд оилаларнинг тураржойга бўлган талабини қондириш имконини яратади. Эътиборлиси, уйлар оилаларга имтиёзли ипотека кредити орқали берилади.\nАсосий мақсадимиз — одамларга қулайлик яратиш, уларнинг турмуш фаровонлигини юксалтириш, деди Президентимиз. Мазкур уй-жойлар тақсимотида адолат мезонига қатъий риоя этилиши керак. Шунда халқимизнинг кайфияти яхши, ҳаётдан рози бўлади. -Эртанги кунга ишончи ортади. Аҳолининг эҳтиёжи, талабидан келиб чиқиб, бундай уйларни Тошкент шаҳрининг барча туманларида 10 тадан қуришни режалаштирмоқдамиз.\nБугунги кунда Тошкент шаҳрининг Юнусобод, Сергели ва Яккасарой туманларида узоқ йиллардан бери фаолият кўрсатмаётган корхоналар негизида 3 та технопарк ташкил этилган бўлиб, улар тадбиркорларга мавжуд қувватлардан самарали фойдаланиш, ички ва ташқи бозорда рақобатдош, юқори қўшимча қийматга эга тайёр маҳсулотлар ишлаб чиқаришни кенгайтириш ва янги иш ўринлари яратишда қулай шарт-шароитлар ярат-моқда.\nЯккасарой туманидаги собиқ тўқимачилик комбинати ҳудудида ташкил этилган “Яккасарой кичик саноат зонаси” давлат унитар корхонасининг умумий ер майдони 61,2 гектар, бино ва иншоотлар майдони 338 минг квадрат метр. Ҳозир бу ерда\n284 тадбиркорлик субъекти тўқимачилик, кимё саноати, озиқ-овқат, мебелсозлик, металлни қайта ишлаш, қоғоз, чарм-пойабзал, қурилиш материаллари ишлаб чиқариш, машинасозлик каби тармоқларда фаолият юритмоқда. Улар томонидан 2016 йилда 630 миллиард сўмлик маҳсулотлар ишлаб чиқарилиб, 48,5 миллион долларлик товарлар экспорт қилинган.\nПрезидентимиз Сергели туманида бунёд этиладиган “Тошкент металлургия заводи” хорижий корхонаси қурилиши лойиҳаси билан танишди.\nЛойиҳа қиймати 278,2 миллион еврони ташкил этадиган мазкур корхона таъсисчиси Буюк Британиянинг “Quality Trade Supplies L.P.” компанияси ҳисобланади.\nДавлатимиз раҳбарининг ташаббуси ва ғояси асосида қурилаётган “Ҳумо” спорт мажмуаси дизайнида замонавий қурилиш ечимлари ва илғор технологиялар миллий маданият элементлари билан уйғунлаштирилади. Мажмуа бинолари кўкка парвоз этаётган бахт ва ҳурлик рамзи — Ҳумо қуши кўринишида барпо этилади.\nМажмуа ҳудудида умумий бош режа концепциясига асосан спорт музейи, болалар учун ёпиқ майдон, тренажёр заллар, фитнес маркази, замонавий овқатланиш шохобчалари, спорт анжомлари дўкони ва бошқа хизмат кўрсатиш объектлари -жойлаштирилади.\nБундан ташқари, бино ёнида тўрт қаватли автомобиллар тураржойи қурилиши режалаштирилган.\nУчрашувда бу масканни янада обод қилиш, одамларнинг, айниқса, ёшларнинг -маънавиятини юксалтириш, уларни китобга ошно қилиш, машҳур адибларимиз ҳаёти ва ижоди билан яқиндан таништириш мақсадида уларни бу даргоҳга мунтазам равишда жалб этиш ҳақида сўз борди.\nБу боғ буюк мутафаккир Алишер Навоий номи билан аталишида теран маъно -мужассам, деди Президентимиз. Зеро, улуғ шоир ижодий мероси халқимиз маънавиятини юксалтириш, ёш авлодни Ватанга садоқат ва миллий қадриятларимизга ҳурмат руҳида тарбиялашда алоҳида аҳамият касб этади.\nШоирлар хиёбони шундай маскан бўлиши керакки, бу ерда мунтазам шеърлар -жаранглаб туриши зарур. Зотан, шеъриятга ошно бўлган инсон асло кам бўлмайди, деди давлатимиз раҳбари. Мамлакатимиздаги барча маданий муассасаларда шеърхонлик кечалари ўтказиш, ёшларнинг бундай учрашувларда фаол иштирокини таъминлаш мақсадга мувофиқ эканлиги қайд этилди.\nПрезидентимиз таклифи билан 2017 йил мамлакатимизда “Халқ билан мулоқот ва инсон манфаатлари йили” деб эълон қилинди. Халқни эшитиш, аҳолининг талаб ва истакларини рўёбга чиқариш давлат сиёсатининг устувор йўналишига айланди. Шу мақсадда 2016 йил 28 декабрда Президентимизнинг “Жисмоний ва юридик шахсларнинг мурожаатлари билан ишлаш тизимини тубдан такомиллаштиришга доир чора-тадбирлар тўғрисида”ги Фармони қабул қилинди.\nМазкур Фармонга мувофиқ, Қорақалпоғистон Республикаси, вилоятлар марказлари, Тошкент шаҳрида, шунингдек, ҳар бир туман ва шаҳарда Ўзбекистон Республикаси -Президентининг Халқ қабулхоналари ташкил этилмоқда.\nЎзбекистон Республикаси Президентининг Тошкент шаҳридаги Халқ қабулхонасида ҳам фуқароларнинг давлат органларига мурожаат қилишига оид конституциявий ҳуқуқ-ларини таъминлаш учун барча қулайлик яратилган.\nҚабулхонага кираверишда Президентимиз Шавкат Мирзиёевнинг “Инсонларнинг дарду ташвишларини ўйлаб яшаш — одамийликнинг энг олий мезонидир”, деган сўзлари битилган. Муассаса фаолияти ана шу мезон асосида йўлга қўйилган. Аҳоли билан тўғридан-тўғри мулоқотни ташкил этиш, мурожаатларни кўриб чиқиш ва сақлаш учун замонавий шарт-шароитлар яратилган. Ходимлар, ёш болали оналар, ногиронлар ва фуқаролар учун барча жиҳатлар эътиборга олинган.\nТошкент шаҳрининг салоҳияти ҳам, аҳоли сони, одамларнинг талаби ҳам бошқа -жойлардагидан юқори. Ишни шунга мувофиқ ташкил этиш керак. Бу жой халқ манфаатларини таъминлайдиган, ишончини қозонадиган даргоҳ, адолат маскани бўлсин, деди давлатимиз раҳбари.\nМазкур рукндаги бошқа мақолалар: « Ўзбекистон Президенти Америка — Ўзбекистон савдо палатаси раисини қабул қилди\tТиббиёт соҳасини замон талаби даражасида такомиллаштириш инсон манфаатларини таъминлашга хизмат қилади »


Дўстлик куйчиси – Сурхон тонги\nБош саҳифа / Маданият / Дўстлик куйчиси\nИюн 9, 2018\tМаданият Изоҳ қолдириш 796 Кўрилди\nАдиб Собир Термизий номидаги вилоят ахборот-кутубхона марказида вилоят кўзи ожизлар кутубхонаси ташаббуси билан буюк қозоқ шоири ва мутафаккири Абай Қўнонбоев ижодий меросига бағишланган “Эзгулик ва дўстлик куйчиси” номли адабий тадбир бўлиб ўтди. Абайнинг лирик мероси бутун туркий халқлар маънавий ҳаётида улкан ҳодиса бўлиб, ўзбек китобхони шоирнинг халқона талқиндаги “Ўлан”ларидан баҳраманд бўлиб келаётгани барчамизга маълум. Асарларида инсонийлик улуғланиб, меҳр-оқибат қадрланган шоир ижоди ҳамма замонлар учун бирдек эъзозлидир. Ўзбекистон Ёзувчилар ва Журналистлар ижодий уюшмаси вилоят бўлими вакиллари, публицистлар ҳамда адабиёт ихлосмандлари халқлар ўртасидаги адабий алоқаларнинг ривожида Абай ижодининг аҳамияти тўғрисида мулоҳазаларини баён этди. Термиз давлат университети талабалари томонидан шоирнинг шеърларидан намуналар ўқилиб, бадиий таҳлил қилинди.\nОлдинги Китобни ҳор қилманг\nКейинги Аёл оқила бўлсин


Зўравонлик оқибати | Бир пиёла чой\n← Маккада Каъбани ювиш маросими бўлиб ўтди\n“Ўзнефтмаҳсулот”: Шов-шувлар ўринсиз! →\nЗўравонлик оқибати\tPosted on October 20, 2016\tby birpiyolachoy Улуғбек Азимов (исм-фамилиялар ўзгартирилган) биринчи бор суднинг қора курсисига ўтирганида 23 ёшда эди. Айни куч-қувватга тўлган, элга хизмат қиладиган ёшда суд ҳукми билан 6 йил муддатга озодликдан маҳрум қилинди. Орадан икки йил ўтиб, амнистия актига биноан жазо тўртдан бир қисмга камайтирилди. Яна икки йилдан сўнг ахлоқ тузатиш ишлари жазосига алмаштирилди, деб ёзади “Ҳуқуқ” газетаси.\nАфсуски, у берилган имкониятдан самарали фойдалана олмади. Ўз ҳаётини изга солиш ўрнига ичкиликка берилди. Атрофдагиларни ўзидан бездирди. Натижада оиласи билан ажрашди.\n2015 йил жиноят ишлари бўйича Урганч шаҳар судининг ажримига кўра, унга нисбатан ЖКнинг 169-моддаси 1-қисми билан қўзғатилган жиноят иши тугатилди. Аммо у иккинчи имкониятдан ҳам фойдаланмади. 2016 йил 26 февралда суд ҳукми билан иш ҳақининг 20 фоизини давлат даромади ҳисобига ушлаб қолган ҳолда 2 йил ахлоқ тузатиш ишлари жазоси тайинланди. Улуғбек жазони писанд билмади, бир кунини ҳам ўтамади.\nАйни вақтда У.Азимов 42 ёшда. Унинг тенгқурлари фарзандларини уйлантириб, қизларини турмушга беришаяпти. Аллақачон маънавияти дарз кетган бу кимсанинг эс-хаёли эса ҳар қандай йўл билан пул топиб, ичкилик сипқориш, холос.\nУрганч шаҳридаги ошхоналардан бирида вино ичиб ўтирган Улуғбекнинг кўзи сал нарида овқатланиб ўтирган йигитларга тушди. Улардан бири ёшроқ, ювошгинага ўхшайди. Улуғбек унга гап қотди. Йигит ростдан ҳам содда экан, чўчинқираб қўйди. Бундан фойдаланган Улуғбек ундан ароқ қуйиб беришини сўради. Йигит дарров унинг айтганини бажарди. Танишишди. Исми Искандар экан. Бу орада Искандар кимгадир қўнғироқ қилди. У телефонни чўнтагига солиб улгурмай, Улуғбек қўлидан юлиб олди. Искандар янги танишининг яхши одам эмаслигини дарров илғади. У билан тортишиб ўтиришни ўзига эп кўрмай, кўчага чиқди. Уйга қайтиш учун автобусга минди.\nУлуғбекнинг хумори ҳали ҳам босилмаганлиги учун Искандарнинг орқасидан келиб, автобусга чиқди. Йўлда унга гап қотди.\n– Зиёфат қилиб берсанг, телефонингни қайтариб берман.\nЕлимдай ёпишиб олган бу кимсадан осон қутулолмаслигини ўйлаб. Искандар унга бир шиша ароқ олиб беришга рози бўлди. Йўлда автобусдан тушиб, яқин атрофдаги кафега кирдилар. Искандар “Ичкилик олиб берсам, қутуламан”, деб янглишган эди. Ичкилик ичган сайин, Улуғбек одамийлик қиёфасини йўқотиб, янги танишини ҳақоратлашга тушди. Бунга тоқат қилолмаган Искандар яна яхшиликча қутулмоқчи бўлди. Ўрнидан туриб, кўчага чиқди. Улуғбек йигитга эргашди. Унинг қўлидан сумкасини юлиб олиб, дўппослашга тушди.\nВоқеани кузатиб турган йўловчилардан бири ҳуқуқни муҳофаза қилувчи идорага телефон қилди. Шу тариқа ёш йигитнинг қўл телефонини, 400 минг сўмдан зиёд пулини, кийим-кечаги ва сумкасини босқинчилик йўли билан қўлга киритган У.Азимов воқеа жойида қўлга олинди.\nБу гал суд У.Азимовни 4 йил муддатга озодликдан маҳрум қилди.\nBo'lishamiz:TwitterFacebookGoogleLike this:Like Loading...\tThis entry was posted in Jinoyat va jazo. Bookmark the permalink.\t← Маккада Каъбани ювиш маросими бўлиб ўтди


Самарқандда футбол стадиони реконструкция қилинди\n14:07 / 07.09.2015\nСамарқанднинг Боғи Баланд ва Регистон маҳаллари ўртасида жойлашган футбол стадиони Мустақиллик куни арафасида реконструкция қилинди. Бу ҳақда маҳаллий матбуотда хабар қилинди.\nРеконструкция ишларига 130 млн сўм сарфланди. У Sam Antep Gilam Туркия-Ўзбекистон қўшма корхонаси, шунингдек, ака-ука тадбиркорлар Облақул ва Ориф Файзуллаевларнинг ҳомийлиги ёрдамида амалга оширилди.\nСтадион “Регистон” маҳаллалараро ёшлар футбол марказига тегишли.\n“Марказимизнинг асосий мақсади болалар футболини ривожлантириш, - дейди марказ директори Облақул Файзуллаев.\n– Айни пайтда бизнинг тарбияланувчиларимиз турли турнирларда иштирок этмоқда, Ўзбекистон терма жамоаси таркибида тўп сурмоқда. Фаррух Сайфуллаев, Темур ва Аминжон Файзуллаевлар “Насаф” ва “Динамо Самарқанд” жамоаларининг энг футболчиларидан ҳисобланади. Бир қанча битирувчиларимиз Россиянинг турли клубларида тўп сурмоқда. Марказ тарбияланувчиси Далер Собиров Япония футбол коллежида таҳсил олмоқда”.\nСтадионнинг очилиши муносабати билан “Регистон” жамоаси Жомбой туманининг “Ҳалвойи” жамоаси билан учрашув ўтказди, унда майдон эгалари 1:0 ҳисобида ғалаба қозонди.


Тақдимотдан 2 кун олдин Huawei Honor 7X хусусиятлари ошкор бўлди - Terabayt.Uz\nТақдимотдан 2 кун олдин Huawei Honor 7X хусусиятлари ошкор бўлди\nШу йилнинг 11 октябрида Huawei компанияси ўз қуйи брендининг янги – Honor 7X смартфонини тақдим этиши режалаштирилган. Шу каби кўпчилик ҳолатларда бўлганидек, намойиш этилишидан икки кун аввал қурилманинг хусусиятлари ҳақидаги маълумотлар тарқаб кетди.\nHonor 7X ҳақидаги маълумотлар Хитойнинг мобил қурилмаларни рўйхатдан ўтказиш агентлиги – TENAA сайтида эълон қилинган.\nTENAA ошкор этган фотосуратларга қараганда, янги қурилманинг корпуси атрофида нозик роми бор. Унинг орқа панелида ёнма-ён жойлашган иккита объективга эга камера кўринади. Бу қиёфаси билан девайс аллақачон тақдим этилган Honor 8 Pro (Honor V9) смартфонига ҳам ўхшаб кетади. Корпуснинг орқа қопқоғидан, шунингдек, думалоқ шаклдаги дактилоскопик сканер ҳам ўрин олган.\nЯнги моделнинг корпуси ўлчамлари 156,5×75,3×7,6 миллиметрни, вазни эса 165 граммни ташкил этади. Honor 7X диагонали 5,9 дюймга тенг (2160×1080 пикселли) дисплейга эга, унинг томонлари ўзаро 18:9 нисбатда.\nHuawei бу девайсига ўзининг саккиз ядроли Kirin 658 ёки 659 процессорини ўрнатган, у 2,4 ГГц такт частотасида ишлайди. Смартфоннинг ишлаш самарадорлигини таъминлашга яна 4 гигабайтлик тезкор хотира ҳам масъул. Доимий хотира ҳажми эса 64 гигабайтга тенг.\nHonor 7X’нинг қўшалоқ камераси 13 ва 2 мегапикселли объективларни ўз ичига олган. Олд камераси эса 8 мегапикселли биттагина модулга эга.\nСмартфоннинг аккумулятори 3240 мА/соат сиғимга эга. У Android 7.0 операцион тизими бошқаруви остида ишлайди.\n#Huawei #андроид смартфон #хабарлар #Honor 7X


Месси “Барселона”дан кетадиган бўлса, “МЮ”, “Челси” ва “Манчестер Сити” уни ўз сафига қўшиб олишга тайёр турибди\n14 январь, 2017, 11:59\nИспаниялик футбол эксперти Гильем Балагенинг фикрича агар Месси “Барселона” билан шартномани узайтирмаса, у ҳолда аргентиналик футболчи фаолиятини Англияда давом эттириши мумкин. У бу ҳақда Sky Sports нашрига берган интервьюсида айтиб ўтди:\n“Месси “Барселона” билан шартномани узайтиради деб ўйлайман. Аммо, баъзи саволлар борки, улар ҳалигача жавобсиз қолмоқда.\nАлбатта, жаҳоннинг энг зўр жамоалари бор эътиборини айнан Леога қаратишган. Аввалроқ Гвардиола Месси фаолиятини “Барселона”да якунлашини айтган эди. Бироқ, билишимча "Манчестер Сити", "Манчестер Юнайтед" ва "Челси" клублари аргентиналик футболчига қуйидаги мазмунда хабарлар юборишган: “Агарда сен “Барселона”ни тарк этишни истасанг, биз сени сотиб олишга доимо тайёрмиз”.\nЭслатиб ўтамиз, аввалроқ Миланнинг “Интер” клуби Месси борасида музокараларни бошлагани ҳақида хабар берган эдик.


Оққўрғонда захарланган болалар бўйича қўшимча маълумот берилди — Sof.uz\nОққўрғонда захарланган болалар бўйича қўшимча маълумот берилди\n20.08 10:52 220 Тиббиёт\nМактабгача таълим вазирлиги Тошкент вилояти Оққўрғон туманидаги 5-сонли боғчада интоксикация синдроми белгилари билан шифохоналарда даволанаётган тарбияланувчиларнинг саломатлиги тўғрисида маълумот берди.\n19 август 16:00 соат холатига, шифохоналарда жами 9 тарбияланувчи даволанмоқда, жумладан 3 нафарининг ҳолати ўрта оғир, 5 нафар беморнинг ҳолати ўртача баҳоланиб, динамикада соғаймоқда, 1 нафар боланинг ҳолати эса қониқарли.\nДастлаб шифохонага 30 нафар тарбияланувчи қабул қилинганди. Бугунги кунда 21 нафар тарбияланувчи уйига рухсат берилган.\nЭслатиб ўтамиз, 12 август ҳолатига 6 нафар тарбияланувчи оғир ҳолатда жонлантириш бўлимида даволанаётгани, шундан бир нафар тарбияланувчи ўпканинг сунъий нафас бериш мосламасига уланган бўлиб, ҳолати ўта оғир ҳолатда эканлиги қайд этилганди.\nБош прокуратура ҳолат бўйича жиноий иш очган.


“Европада бу бизнинг сув эканлигини фахр билан айта оламан” Маҳмуд Муродов нега “Turkestan Su”ни танлади? | Qalampir.uz\n“Европада бу бизнинг сув эканлигини фахр билан айта оламан” Маҳмуд Муродов нега “Turkestan Su”ни танлади?\nРеклама\t17 Апрель 11:15 8476\nЎтмишда қироллар ва зодагон оилалар тилла идишларда таомланганидан хабарингиз бўлса керак?! Овқатланишда олтин ва кумуш каби идишлардан фойдаланиш уларнинг мартабасини ёки бой эканлигини белгилаш билан бир қаторда, соғлиқлари учун ҳам фойдали эканлиги ўша даврлардаёқ ўз исботини топган.\nОлтинга келадиган бўлсак, ушбу маъданнинг ҳам инсон организми учун фойдали томонлари кўп эканлигини буюк бобокалонимиз, Ғарб мамлакатларида Aвиценна номи билан машҳур Aбу Aли ибн Сино ҳам алоҳида эътироф этиб, турли ички касалликларни даволашда кенг фойдаланган. “Turkestan Su” газсиз ичимлигининг логотипи сифатида айнан Aбу Aли ибн Синонинг сурати танланиши ҳам мана шундан.\nОлтин билан қандай даволаниш мумкин, ахир уни истеъмол қилиб бўлмайди-ку дерсиз?! Бугунги кунда бунинг иложи бор. Гап шундаки, бутун Ўрта Осиёда ягона бўлган, таркибида олтин зарралари мавжуд “Turkestan Su” номи остида фаолият олиб борувчи бренд нафақат Ўзбекистон, балки аллақачон қўшни давлатларга ҳам экспорт ишларини бошлаб юборган. Бугунги кунда ушбу сувнинг инсон организми учун фойдали жиҳатлари кўп эканлиги барча текширувлар давомида исботланди.\nЖаҳон ареналарида Ўзбекистон номидан октагонларга кўтарилган, ҳали бирор марта мағлуб бўлмаган UFC жангчиси Маҳмуд Муродов айнан мана шу сувни танлади. Ваҳоланки, Ўзбекистонда газсиз сув ишлаб чиқарувчи компаниялар талайгина. UFC жангчиси Маҳмуд Муродов бунга изоҳ бериб шундай дейди.\nМаҳмуд Муродов, спортчи:\n— Мен доим ўзимга қизиқарли туйилган ва манзур келган маҳсулот компанияси билан ҳамкорлик қиламан ҳамда шартнома имзолайман. Баъзилар “Ҳаммасини пул ҳал қилган”, деб ўйлаши мумкин, лекин ундай эмас. Мен бир қанча оғир шартларга кўнишим мумкин. Муҳими, шартнома мен учун қизиқарли бўлиши керак. Бу сувни бир қанча докторлар йиғилиб яратишган ва у организм учун фойдали.\nМен Европадаги спорт залларида шуғулланаётганимда, атрофимдагилар “Бу қандай сув?”, деб сўрашган пайти мен қўрқмасдан, фахр билан бу бизнинг сувимиз эканлигини айта оламан.\nМен ушбу шартномани имзолаганимдан жуда ҳам мамнунман. Ҳали яна кўришамиз. Келажакда кўп режаларимиз бор.\nСевара Убайдуллайева, Тиббиёт фанлари доктори, олий тоифали шифокор:\n— Биласизми, қадимда, замонавий дорилар бўлмаган пайтларда, табиблар инсонларни даволаш учун гиёҳлар билан бир қаторда олтин, симоб каби минераллардан фойдаланган. Ҳозирги кунда ҳам олтин сув, симоб сув ва кумуш сувлар бор. Aйни рўза кунлари, рўзадорлар ушбу сувни бемалол ичишлари мумкин. Чунки, олтин қўшилган сувнинг бошқаларидан фарқи шундаки, олтиннинг зарралари юмшоқ ва ошқозонга ботмайди. Фойдали тарафи эса, ошқозон шиллиқ қаватини ҳимоя қилиб, уни инфекциялардан тозалайди. Олтин зарралари қўшилган ушбу сувнинг антибактериал хусусияти шундан иборатки, ошқозон ярасини келтириб чиқарувчи бактерияларга қарши самарали курашади ҳамда узоқ муддат кимёвий йўл билан ҳам даволаш қийин бўлган касалликларни олдини олади. Лекин, сувни истеъмол қилганда ҳам меъёр бўлиши керак. Кун давомида оддий сув ўрнида истеъмол қила олмайсиз. Бу сувни истеъмол қилишнинг ўз рецепларини ишлаб чиққанмиз, яъни касалликдан даволаниш учун қанча миқдорда, кундалик турмушда қанча миқдорда ичиш кераклиги белгиланган.”\nСувнинг нархига келадиган бўлсак, Ўзбекистон ҳудудида 7 доллар, чет давлатларда, хусусан Қозоғистонда 12 долларни ташкил этади. Ушбу сувни дўкон расталаридан топа олмайсиз. Компаниянинг ҳар бир вилоятда махсус сотув бўлимлари ташкил этилган бўлиб, нархлар қатъий ўрнатилган. Чайқовчилар томонидан асоссиз равишда сув нархининг ошириб юборилишига йўл қўйилмайди. Маҳсулот харидор қўлига ўз нархида етиб бориши учун компания томонидан кучли назорат ўрнатилган.\n“Turkestan Su” таркибидаги олтин зарралари Ўзбекистон ҳудудидан олинмайди. Сувга қўшилувчи олтиннинг махсус тури бўлиб, компания уни Осиё мамлакатларидан буюртма асосида олиб келмоқда. Ушбу компания ўз маҳсулотини ишлаб чиқаришни энди бошлаган пайтлари Ўзбекистон ҳудудига етказиб беришга улгурмаган. Чунки маҳсулотга қизиқиш ошиб кетганлиги сабабли унинг кўп қисми қўшни давлатларга экспорт қилинган. Эндиликда сиз ушбу сувни Республикамиз бўйлаб исталган тарзда, яъни онлайн буюртма берган ҳолда ҳам қабул қилиб олишингиз мумкин. Ўзбекистоннинг энг чекка ҳудудларига ҳам 24 соат ичида етказиб бериш хизмати мавжуд.\nЭслатиб ўтамиз, маҳсулотни харидорга етказиб бериш мутлақо бепул.\nCall-марказ: +998 (71) 207-77-97\n10 Июнь 15:45 40373\n10 Июнь 20:28 32212\n11 Июнь 19:36 24197\n11 Июнь 19:00 22657\n12 Июнь 01:20 17248


Мустафо Жамил: “Россиянинг тажовузкорлиги ўлим олдидан талвасадир” « Ўзбекистон Халқ Ҳаракати\n28 Ocak 2015 - 16:55 'да юкланди ва 2031 марта ўқилди.\nХалқаро санкциялар туфайли Россиянинг тажовузкорлиги ортиб бормоқда. Лекин бу тажовузкорлик – ўлим олдидан талвасадир ва ушбу жараённи тезлаштириш учун санкцияларни кучайтириш лозим, деб ҳисоблайди Украина парламенти депутати, қирим-татарлари Мажлиси (миллий парламенти) собиқ раҳбари Мустафо Жамил.\nБу ҳақда у Россияга нисбатан жорий қилинган иқтисодий санкцияларнинг самарадорлиги ҳақида изоҳ бераркан журналистларга маълум қилди, деб хабар берди Тюркист.\nМустафо Жамилнинг сўзларига кўра, ҳатто Украинанинг шарқий минтақаларида содир бўлаётган қонли воқеалар фонида ҳам Россия томонидан Қиримнинг ишғол қилинганини унутмаслик керак.\n“Шарқий минтақаларда қон тўкилмоқда ва бунга катта эътибор қаратилмоқда. Аммо бунинг ортидан Қиримнинг ишғол қилинганлигини эсдан чиқариш катта хатолик бўлади. Мариуполь йўналиши бўйлаб қилинаётган ҳаракатларда қуруқлик чизиғи орқали Қиримнинг қўғирчоқ республикалар билан алоқаларини таъминлашга бўлган интилиш бор. Бошқа сўз билан айтганда бу ерда ҳам кескин жанглар бўлади”, – дейди Жамил “Озодлик”нинг белорусия нашрига берган интервьюсида.\nҚирим татарлари ва ишғол\nМустафо Жамилнинг сўзларига кўра, қирим-татарларининг Россия ишғолига нисбатан муносабати ўзгаргани йўқ.\n“Улар бошидан ишғолни қабул қилишмади, ҳозир ҳам қабул қилишмайди. Кўплаб одамлар ишсиз қолишди, одатда ишғолга қарши бўлганларни ишдан ҳайдашмоқда. Мен рус тилида сўзлашувчи аҳоли ҳақида ҳам гапирган бўлардим. Олдингидек эйфория ва россия байроғи томон чопиш йўқ. Фақатгина бизни алдашди, биз бундай бўлишини кутмагандик, деган безовталик ва аччиқланиш бор. Шунга қарамасдан уларнинг ишғолни илиқ қарши олишганини ва уларда ўз вақтида жасурлик етишмаганини тан олиш керак. Қўрқув муҳити ҳукм сурмоқда, одамлар бир-бирлари билан гаплашишга қўрқишади. Чунки ҳар қандай айтилган гап учун Федерал Хавфсизлик Хизмати сўроқ қилишга чақиради, бу асосан қирим-татарларига таълуқли”, – дея қайд қилади депутат.\nУ ишғолдан сўнг Қиримни тарк этган қирим-татарлари сонига ҳам тўхталиб ўтди.\n“Биз ватандошларимизни Қиримни тарк этмасликка чақирамиз, бироқ ушбу йил давомида тахминан 10 минг қирим-татари Қиримни ташлаб чиқиб кетишди”, – дейди Жамил.\nҚирим-татар телеканалига нисбатан босим\nШунингдек Мустафо Жамил тан олинмаган Қирим ҳукумати томонидан дунёда ягона бўлган қирим-татар телеканали – ATR га нисбатан бўлаётган босимларнинг сабаблари ҳақида ҳам тўхталиб ўтди. Жамилнинг сўзларига кўра, телеканал томонидан берилаётган маълумотлар расмий россия мафкурасига мос келмайди.\n“Канал ошкора тарзда ишғолни қораламаган бўлса ҳам, объектив маълумотларни бериб борди. Шунинг ўзи ишғолчи ҳукумат учун каналдан нафратланишга етарли асос бўлди. Душанба куни тахминан 200 та одам телеканалга бостириб киришди. Менга хабар беришларича, хар бир хонага иккитадан Федерад Хавфсизлик Хизмати ходими кирган. Расмий жиҳатдан улар ўтган йилнинг 26 февраль куни руспараст аҳоли ва қирим-татарлар ўртасида юзага келган қарама-қаршилик билан боғлиқ материалларни излашган. Ўшанда руспарастлар улоқтириб ташланганидан сўнг “яшил одамчалар” пайдо бўлганди. Бугун улар айнан шуни ўрганишмоқчи. Аслида бу баҳона эмас. Телеканал томонидан 26 февраль куни тасвирга олинган ҳодиса эфирга узатилган, у ерда ҳеч қандай махфийлик ёки сир йўқ. Бу фақат ўзига хос бир қўрқитиш акциясидир”, – деб ҳисоблайди Жамил.\nАгар телеканал ишғолчи ҳукуматнинг ғашига тегадиган бўлса улар канални ёпиб ташлашни ҳам истисно қилишмайди.\n“Zaman ахборот дастури содир бўлаётган воқеалар ҳақида объектив маълумотни беради. Тўғри уларда ҳам чекловлар бор. Уларнинг ишғол (оккупация), аннекция каби атамаларни ишлатишлари мумкин эмас. Улар ҳар доим Мажлисни ва Рефат Чубаровни кўрсатмаслик ҳақида огоҳлантирилади. Шунга қарамасдан улар буни қилишади. Шу сабабли ҳам эҳтимол ишғолчиларнинг сабри тўлгандир. Улар қирим-татарларининг умуман сас чиқармасликлари учун босимни кучайтиришмоқда. Лекин мен ўйлайманки, бу фақат тескари реакция беради”, – дея таъкидлайди Мустафо Жамил.\nYazıyı paylaş "Мустафо Жамил: “Россиянинг тажовузкорлиги ўлим олдидан талвасадир”"


Ko'rildi: 1248 Qo'shildi: 14-03-17\nСўнгги кунларда ижтимоий тармоқда, кўча-кўйда кўпчиликни хавотирга солаётган нарса АҚШ долларининг курси бўлиб қолди. Расмий курс ҳафтасига 50 сўм ўсаётган бўлса, қора бозордаги вазиятни умуман тушуниб бўлмаяпти. Бугунга келиб ўша машҳур сайтга ишонадиган бўлсак, 1 АҚШ долларининг сотиш курси 7750 сўмга чиқди. Бу курс нимага асосланган, нима учун курс ошди, бироз тушунишга ҳаракат қилиб кўрамиз.\nБугунги кунда мамлакатимиз аҳолиси 33 миллионга етай деб қолди. 33 миллионлик аҳолининг эҳтиёжини миллий маҳсулот билан тўлиқ қоплаш имконсиз. Демак, хоҳлаймизми ёки йўқми, четдан товар ёки хизматларни импорт қилишга мажбурмиз. Қўлимиздаги телефон, устимиздаги кийимимиз, ҳатто ичиб турган кўк чойимизу кофемиз, соғлиғимиз учун керакли дори-дармон, ҳамма-ҳаммаси ички бозорга импорт қилинади. Биз товарларни импорти учун долларга ёки халқаро бошқа бирор бир валютага муҳтожмиз.\nДолларни қаердан оламиз?\nДоллар ёки бошқа валютани маълум бир товар ёки хизматни халқаро бозорга сотиб, яъни экспорт орқали оламиз. Биз турли хил хизматларни, товарларни экспорт қилиб, мамлакат бозорига импорт учун муҳим бўлган долларни олиб келамиз, яьни товар эвазига сотиб оламиз. Ҳаммаси жуда осон, қанча кўп экспорт қилиб, четдан доллар олиб кирсак, импорт қилинаётган товарга нисбатан доллар ҳажми кўпайса, долларнинг курси тушиб, миллий валютанинг қадри ошади. Аксинча, қанча кам экспорт қилсак, ички бозорда доллар камайса-ю, мамлакатда импорт ҳажми экспортга нисбатан кўп бўлса, миллий валюта қадрсизланиб долларнинг курси кўтарилади. Юқоридаги саволга жавоб берсам, бозордаги реал валютани аввало ишчи кучини бошқа мамлакатларга (асосан Россия, Қозоғистон, Жанубий Корея) экспортидан, шунингдек, қишлоқ хўжалиги маҳсулотлари, тўқимачилик маҳсулотлари экспорти ва туризм яъни хизмат кўрсатиш орқали оламиз.\nҲозирги кунда долларнинг курси нимага ошиб кетяпти?\nДавлат курсининг ошиб бориши бу ҳукуматнинг валюта олди-сотдисини либераллаштириш учун ҳаракатлари натижаси бўлиши мумкин. 25 йил давомида бизда валюта курсини ушлаб туришга ҳаракат қилинди, валютанинг курси реал бозор шароитларидан, яъни талаб ва таклифдан эмас, аксинча ёпиқ тизимлар асосида шаклланди ва қора бозорнинг ривожланиб кетишига ҳам ушбу ёпиқлик сабаб бўлди. Янги ҳукумат ўз дастурида босқичма-босқич валюта айирбошлашни либераллаштиришни белгилаб олди, унда валютанинг курси бозор меҳанизмларидан келиб чиқиб белгиланиши ҳақида айтиб ўтилган. Бу ўз навбатида давлат курси талаб ва таклифдан келиб чиқиши ва яқин келажакда реал курсга яқин олиб келиниши учун ошиб бориши табиий. Албатта, глобализм даврида мамлакат иқтисодиётини ривожлантириш учун валюта айирбошлашни эркинлаштириш жуда муҳим.\nҚора бозор ҳақида бўлса, қуйидагича фикр юритишимиз мумкин. Асосий сабаб бу талабга нисбатан таклифнинг камайиб кетиши, яъни бозорга етарлича валюта сотувга чиқмаяпти. Умра зиёратига кетаётган, мавсум олдидан Россия, Қозоғистонга йўл олаётган ҳамюртларимизга, шунингдек товарлар импорти учун валютага эҳтиёж бор, лекин бозорда етарли валюта чиқмаяпти ва бу долларнинг курсининг ошишига сабаб бўляпти.\nИккинчи томондан, пенсияларнинг тўлиқ, ойлик-маошларнинг қисман сўмда берилиши, Марказий банк томонидан ўн минг сўмлик купюранинг муомалага киритилиши бозорда долларга нисбатан нақд сўмнинг кўпайишига сабаб бўлмоқда ва бу сўмнинг инфляциясига олиб келмоқда.\nЯна бошқа бир сабаб қилиб, қора бозорнинг орқасида турган қора кучларни расмий курс эркинлашишини хоҳламаслиги ва шунинг учун қасддан курсни ошираётганлигини тахмин қилиш мумкин. Бу шунчаки тахмин ва бу ҳақида ҳеч қанақа маълумот айта олмайман, албатта.\nХўш, доллар курсининг ошганини нимаси ёмон?\nБу сўмда барча импорт ва импорт билан боғлиқ товарларнинг нархининг ошишига, шу билан аҳолининг харид қобилиятининг тушиб кетишига сабаб бўлади. Шу учун ҳам бозорларда, савдо марказларида борча импорт товарларининг нархи курсга қараб ошиб боради. Бу нарса ҳатто миллий маҳсулотларимизнинг ҳам ошишига сабаб бўлади. Чунки, менинг билишимча, кўплаб миллий маҳсулотларни ишлаб чиқариш учун керакли хом ашёнинг бир қисми, ёки эҳтиёж қисмлари импорт қилинади ва уларнинг курс эвазига сўмдаги эквиваленти ошиши, товар нархининг ҳам ошишига олиб келади.\nХўш, вазият қачон ўзгаради, қачон долларнинг ошиши тўхтайди ёки доллар тушади?\nҲозир қиш тугаб, баҳор бошланган вақт. Биздан ташқи бозорга экспорт деярли тўхтаб қолган. Қишлоқ хўжалик маҳсулотлари ишлаб чиқариш жуда камайган, шунингдек биз экспорт қиладиган ишчи кучи қишки мавсумда уйига қайтиб келган ва четдан доллар тушими деярли тўхтаб қолган. Тўқимачилик маҳсулотлари, иссиқхонада етказилган сабзавотлар экспортидан тушаётган сумма умумий эҳтиёж учун етарли эмас, албатта.\nБаҳор ойларида бир неча миллионлик ишчи кучимиз Россия, Қозоғистонга йўл олишади. У ерда ҳам бизникилар асосан ишлайдиган соҳа қурилиш ҳаво исиши билан жонланади. Апрель ойининг ўрталарида ушбу фуқароларимиз ишлаб топган дастлабки пулларини, ватанга, оилаларига жўнатишади. Ушбу пул оиланинг эҳтиёжи учун қора бозорда сўмга алиштирилиб, савдога киради.\nШунингдек март ойининг охирида янги баҳорги туристик мавсум бошланади, мамлакатимизга ташриф буюрадиган бир неча юз минг турист ўзи билан хоҳ доллар, хоҳ евро, муҳими валюта олиб киради, ушбу валюта ҳам эҳтиёжнинг бир қисмини қондиради.\nУчинчи томондан, апрель ойининг охирларида мева-сабзавот мавсуми бошланади, дастлаб қулупнай, гилос, унинг ортидан помидор, бодринг, ўрик ва бошқа маҳсулотларнинг қўшни мамлакатларга экспорт қилиниши ҳам бир неча юз миллионлаб доллар даромад олиб келади.\nФақатгина шунда долларнинг курси бироз тушиши ёки ҳеч бўлмаганда ошишдан тўхташи мумкин.\nДолларнинг ўрнига юан келармиш, шу гап ростми? (Кўчадаги миш-мишлардан).\nМуаммо доллар, рубл ёки юанда эмас. Муаммо биздаги эскпорт ва импорт нисбатида. Биз ташқарига қанча кўп экспорт қилсак, шунча кўп валюта сотиб оламиз, ўша валютага импорт қиламиз. Долларнинг ўрнига юан бўладими, рупий бўладими, қозоқ тангаси бўладими, ниманидир сотиб ўша валютани сотиб олишимиз керак бўлади ва ўз навбатида ўша валютага ички бозорнинг эҳтиёжи учун импорт қилиш имконимиз бўлади.\nДемак, нима қилиш керак?\nИмкон борича камроқ импорт қилиб, ички бозорнинг талабларини миллий маҳсулот эвазига таъминлаш керак. Бу учун албатта маҳаллий ишлаб чиқарувчиларни, тадбиркорларни қўллаб-қувватлаш, уларга барча имкониятларни яратиб бериш керак. Агар эслаб билсангиз, Шавкат Мирзиёевнинг Президент сифатига илк қарорларидан бири тадбиркорларнинг турли хил режасиз текширувлардан озод қилиш бўлганди.\nШу билан бирга, вазиятни ўнглаш, валютага бўлган талабни қондириш учун имкон борича экспорт ҳажмини кўпайтириш керак.\nЎйлайманки, ҳукумат ва Президент Шавкат Мирзиёев буни жуда яхши тушуниб туришибди ва сентябрь ойидан бошлаб экспортни қўллаб-қувватлаш учун бир нечта муҳим қарор ва фармонлар қабул қилинди. Президент ўзининг ҳар бир вилоятдаги ташрифи вақтида энг катта эътиборни вилоятларнинг экспорт қобилиятига қаратяпти. Кейинги, муҳим нарса, кеча Бухорода ҳам, бир неча ҳафта олдин Хоразмда ҳам Президент Шавкат Мирзиёев туризмни ривожлантиришга алоҳида эътибор бериб, аниқ вазифаларни юклаб берди. Мамлакатга келадиган туристлар сонининг ошиши юқорида айтиб ўтганимдек валюта тушумининг кўпайишига, бу орқали бозордаги вазиятнинг яхшиланишига, халқнинг фаровонлигининг ошишига олиб келади.\nНима бўлганда ҳам умид қиламиз, вазият яхшиланишига, ҳукумат ва халқнинг ҳаракати ўз меваларини бериб бошлашига ишониб қоламиз.


"Норин" клуби ПФЛ олдидаги қарзидан қутулди / CHAMPIONAT.asia\n16:30Карикатура: Ван Дейк ва Мане "Олтин тўп"га Мессини ҳақли деб ҳисоблайди 1 16:20"Атлетико" Аргентина терма жамоаси ўйинчисини ўз сафига қўшиб олмоқчи 0 16:16Ким у? 9 15:53"Манчестер Юнайтед" испаниялик форвард билан келишувга эришди 2 15:25Себастьян Жовинко А Серияга қайтиши мумкин 3 15:18Фаластин ўз уйидаги сунъий майдонларда қандай ўйнайди? 28 15:15ЖЧ-2022 саралаш. Арсланмират Аманов Туркманистон терма жамоасидан таклиф олди 2 15:00"Эвертон"нинг 2019/20 йилги мавсум учун учинчи либослари билан танишинг 4 14:46Александр Петров: "Агарда таркибга 1-2 нафар легионер қўшилса, унда Осиё чемпионатида бемалол чемпионлик учун кураша оламиз" 5 14:40Эктор Купер чақирган легионерлар терма жамоага қачон келишади? 25 14:32Расман: "Наполи" 40 млн еврога ўйинчи сотиб олди 1 14:23"Атлетико" афсонаси Фернандо Торрес бугун фаолиятидаги сўнгги ўйинни ўтказади 8 14:02Спортчилар ижтимоий тармоқларда 0 13:58ЖЧ-2022 саралаш. Умар Абдулраҳмон терма жамоага чақирилди 2 13:48Футболдаги гепардлар. Сайёрамизнинг энг тезкор 10 футболчиси 36\n"Норин" клуби ПФЛ олдидаги қарзидан қутулди\n09 авг 2018 16:27\nТеглар : НоринПФЛ\nБиласиз, ПФЛ жорий мавсумдан клубларнинг ҳар қандай кўринишдаги қарздорликларини ўз вақтида бартараф этишларига жиддий эътибор қаратмоқда.\nКлублар олдига ёзги трансферлар ёпилгунига қадар барча қарздорликларини бартараф этиш вазифаси юклатилган эди. Бироқ айрим клублар мазкур ҳолатга бепарволик билан муносабатда бўлишди. Жумладан, Ҳаққулободнинг "Норин" жамоаси Про лигада ёзги танаффус якунлангунига қадар ҳам мавжуд қарздорликларни ўз вақтида узиш бўйича амалий ҳаракатлар амалга оширмади. Натижада Про лига 19-тур учрашувлари доирасидан ўрин олган "Норин" – "Динамо" ўйини ўтказилмади ва "Норин"га техник мағлубият ёзилди.\nПФЛ расман огоҳлантирганидан сўнг "Норин" жамоаси бадал пулидан мавжуд бўлган қарздорликни бартараф этди. Шу сабабдан ҳаққулободликлар бугун Про лига 20-тури доирасида сафарда "Машъал" жамоасига қарши майдонга тушишига рухсат берилди. Бироқ ўтган турдаги техник мағлубият ўз кучида қолади.


Куала-Лумпурда Қозоғистон маданияти кунлари бўлиб ўтди\nКUALA LUMPUR. Кazinform - 15—27-март кунлари Куала-Лумпурда Наврўз байрамини нишонлашга бағишланган Қозоғистон маданияти кунлари бўлиб ўтди, деб хабар беради Кazinform Қозоғистон Республикаси Ташқи ишлар вазирлиги сайтига таяниб.\nБельгия ва Люксембургда қозоғистонлик дизайнерларнинг либослар коллекцияси намойиш этилди\nBRUSSELS-LUKSEMBURG. Kazinform - Наврўз байрамини нишонлаш доирасида Брюссель ва Люксембургда тантанали тадбирлар бўлиб ўтди, унда замонавий қозоқ маданияти, заргарлик буюмлари ва маҳаллий ижодий жамоалар маҳсулотлари намойиш этилди, дея хабар беради Кazinform мухбири.\nҚозоғистон, Ўзбекистон, Туркия ва Озарбайжон вакиллари Нидерландияда Наврўз байрамини биргаликда нишонлади.\nGAAGA. Kazinform - Қозоғистоннинг Нидерландиядаги Элчихонаси Ўзбекистон, Туркия ва Озарбайжон элчихоналари билан ҳамкорликда Гаага шаҳрида Наврўз - баҳор байрамини ташкил қилди, дея хабар беради Кazinform мухбири.\nНаврўз Москвада байрамона концерт билан нишонланди\nМОSKVA. Кazinform - Қозоғистоннинг Россиядаги Элчихонаси Наврўз байрамига бағишлаб гала-концерт ўтказди, деб хабар беради Кazinform мухбири.\nҚР Қуролли кучларида Наврўз байрами нишонланди\nNUR-SULTAN. Kazinform - Қозоғистон Республикаси Қуролли Кучлари Миллий ҳарбий-ватанпарварлик марказида ҳарбий хизматчилар ва уларнинг оила аъзолари иштирокида Наврўз байрамига бағишланган байрам тадбири бўлиб ўтди, деб хабар беради Kazinform Қозоғистон Республикаси Мудофаа вазирлиги матбуот хизматига таяниб.\nАҚШда Наврўз байрами нишонланди\nWASHINGTON. Kazinform - Қозоғистон Республикасининг АҚШдаги Элчихонаси олти давлат – Озарбайжон, Қирғизистон, Тожикистон, Туркманистон, Туркия ва Ўзбекистон Элчихоналари билан биргаликда «Оxus society» таҳлилий маркази майдонида виртуал форматда Наврўз байрамини нишонлади, дея хабар беради Кazinform ҚР ТИВ матбуот хизматига таяниб.\nТошкентда 122 метрлик пицца тайёрланди\nТASHKENT. Кazinform - Тошкентда Наврўз байрами муносабати билан ғайриоддий гастрономик рекорд ўрнатилди, деб хабар беради Кazinform мухбири.\nАҚШнинг Қозоғистондаги бош консули Наврўз байрами билан қозоқ тилида табриклади\nNUR-SULTAN. Кazinform - АҚШнинг Қозоғистондаги бош консули Кэролайнн Сэвиж Қозоғистон халқини Наврўз байрами билан қозоқ тилида табриклади, деб хабар беради Кazinform мухбири.\nЛондонда Наврўз байрами нишонланди\nLONDON. Кazinform - Буюк Британия пойтахтида коронавирус пандемияси бошланганидан бери биринчи марта Наврўз байрами офлайн режимда нишонланди, деб хабар беради Кazinform.\nNowruz Туркманистонда қандай нишонланади\nАSHGABAT. Кazinform - Айрим белгилар туркманларнинг қадимий баҳор байрами билан боғлиқ бўлиб, бугунги кунда ҳам халқ орасида машҳур. Масалан: «Наврўз куни ҳаво булутли бўлса, бундай об-ҳаво июнгача давом этади. Наврўзда қор ёки ёмғир ёғса, йил унумдор бўлади». Kazinform «Türkmenistanyň Döwlet habarlar agentligi» ахборот агентлигига таянган ҳолда ушбу мамлакатда Наврўз байрамини нишонлаш ҳақида материал тақдим этади.\nНурсултон Назарбоев қозоғистонликларни Наврўз байрами билан табриклади\nNUR-SULTAN. Кazinform - Қозоғистоннинг Биринчи Президенти – Елбасы Нурсултон Назарбоев қозоғистонликларни Наврўз байрами билан табриклади. Кazinform Елбасы табригининг тўлиқ матнини эълон қилади.\nТожикистонда Наврўз қандай нишонланади\nDUSHANBE. Кazinform - Тожикистонда Наврўз олдидан баҳор байрамининг хабарчиси бўлмиш Сада байрами нишонланади: роппа-роса 50 куну 50 кеча.\nФаровонлик ва барқарорликни сақлаш жуда муҳим – ҚР Президенти\nALMATY. Кazinform - Бугунги нотинч дунёда фаровонлик, ҳамжиҳатлик ва барқарорликни сақлаш жуда муҳим. Бу ҳақда Қозоғистон Президенти Қасим-Жомарт Тоқаев бугун Алматида бўлиб ўтган байрам тадбирида маълум қилди, дея хабар беради Кazinform мухбири.\nҚасим-Жомарт Тоқаев Қозоғистон халқини Наврўз байрами билан табриклади\nALMATY. Кazinform - Президент Қасим-Жомарт Тоқаев Алмати шаҳридаги Астана майдонида ўтказилган байрам тадбирида иштирок этиб, барча қозоғистонликларни Наврўз байрами билан табриклади, дея хабар беради Kazinform мухбири.\nҚозоғистон халқи Ассамблеяси Нур-Султанда Наврўз байрамини нишонлади\nNUR-SULTAN. Кazinform - Қозоғистон халқи Ассамблеяси Нур-Султан шаҳри бўлимида Наврўз байрамига бағишланган байрам тадбири бўлиб ўтди, дея хабар беради Кazinform шаҳар ҳокимлиги расмий сайтига таяниб.\nҚозоғистонликлар Наврўз байрамини нишонламоқда\nNUR-SULTAN. Кazinform - Қозоғистонликлар бошқа туркий халқлар қатори Эрон халқлари каби астрономик қуёш тақвими – 21 март куни Янги йил – Наврўз байрамини нишонламоқда. Баъзи мамлакатларда бу давлат байрамидир. Жумладан, Озарбайжон, Тожикистон, Албания, Ҳиндистон, Қирғизистон, Туркия, Македония, Ўзбекистон ва Туркманистон шулар жумласидандир. Наврўз Ироқнинг курдлар минтақаси ва Россия Федерациясининг айрим вилоятларида (Татаристон, Бошқирдистон, Доғистон) кенг нишонланади.\nЎзбекистонда Наврўз: Анъаналар ва урф-одатлар\nTASHKENT. Кazinform - Бирорта ўзбекдан қалбингиздаги энг севимли байрам ҳақида сўрасангиз, кўпинча Наврўз деган жавобни эшитасиз. Баҳор байрамининг тарихи, урф-одатлари ва маросимлари ҳамда Ўзбекистонда нега бу қадар севиши ҳақида Кazinform мухбири хабар беради.


“ЎЗБЕКИСТОН РЕСПУБЛИКАСИДА 2030 ЙИЛГАЧА УРБАНИЗАЦИЯНИ РИВОЖЛАНТИРИШ КОНЦЕПЦИЯСИ” МУҲОКАМАСИГА БАҒИШЛАНГАН БРИФИНГ | O'zbekiston Respublikasi Iqtisodiy taraqqiyot va kambag'allikni qisqartirish vazirligi\n15/07/2019 - 22:09 1790\n(Юрий Корсунцевнинг фотосурати)\nУчрашув ташкил этилишининг асосий сабаби, 2019 йил 9 июль куни Ягона интерактив давлат хизматлари порталига “Ўзбекистон Республикасида 2030 йилгача урбанизацияни ривожлантириш Концепцияси”ни кенг жамоатчилик муҳокамаси учун чиқарилишидир.\nУчрашув давомида Жасур Арипов муҳбирларга, Агентликнинг асосий вазифаси ҳисобланган, шаҳарларнинг интеграциялашган ва барқарор ривожланишига йўналтирилган ягона урбанизация сиёсатини ишлаб чиқиш ва тартибга солиш жараёнлари ҳақида гапириб берди.\n“УРБАНИЗАЦИЯНИ ҲАММА ТУРЛИЧА ТУШУНАДИ”, УРБАНИЗАЦИЯ БУ ФАҚАТ БИНОЛАРНИ БУЗИШ ЭМАС\nЖасур Арипов: “Урбанизация” тушунчасини ҳамма турлича тушунади ва айрим ҳолларда бу жумлани уй-жойларни бузиш ҳолатлари билан боғлашмоқда. Аслида, урбанизация узоқ ва кенг қамровли жараён, демографик тенденциялар, миграция жараёни, иш билан бандлик, атроф-мухит хавфсизлиги, экология ва бошқалардир. Умуман олганда, урбанизация ерларнинг самарадорлиги, шаҳарларни режалаштириш, шаҳар инфратузилмасини ривожлантириш ва уй-жой қурилиш масалалари, шаҳар аҳолисини ўсиши билан боғлиқ. Ва ўз навбатда муҳим ҳисобланган, бу шаҳарларнинг ролини ошириш, шаҳар маданияти ва муносабатлари, шаҳар маданияти ва муносабатлари, шахарлар ташқарисида шаклланган замонавий маданий шаҳар хаётини тарқалиши жараёнидир.\nАгентлик вазифаларига – Қорақолпоғистон Республикаси ҳамда Ўзбекистон вилоятларида йирик шаҳарларининг ривожланиши учун стратегик платформа ва стратегияни яратиш, бу эса ўз навбатда ривожланган инфратузилма, таълим, иш билан таъминлаш ва ижтимоий ҳимояланган салоҳиятига эга марказларга айлантиришни келиб чиқаради. Кейинчалик минтақаларда миграция кўпроқ маҳаллий хусусиятларга эга бўлади, пойтахтга эмас, балки ҳар бир алоҳида минтақанинг йирик шаҳарларига юборилади. Буларнинг барчаси шаҳарларнинг табиий ўсишига ва Сеулда содир бўлганидек шаҳарларнинг ҳақиқий шаҳар агломерациясига айланишига ёрдам беради. Арипов такидлаганидек, Фарғона, Марғилон, Наманаган, ва Уйчи, Самарқанд ва Жомбой каби мисолларда табиий бирлашма ўзига ҳос жараённи кўриш мумкин. Улар бир миллион одам билан келажакда тортишиш марказлари бўлиб хизмат қилади.\n“ЙЎЛДОШ ШАҲАРЛАР ТАРМОҒИНИ КЕНГАЙТИРИШ ВА АЛОҲИДА ШАҲАРЛАРНИ БИРЛАШТИРИШ – УРБАНИЗАЦИЯНИНГ МУҲИМ ОМИЛЛАРИДАН БИРИ”\nЖасур Арипов: “Урбанизация Концепциясининг мақсади узоқ муддатли ривожланиш стратегияси каби барқарор иқтисодий ўсишни таъминлаш, меҳнат ва инвестиция ресурслари учун жозибадор бўладиган шаҳарлар ва шаҳар агломерацияларини комплекс ривожлантириш йўли билан аҳоли фаровонлигини ошириш, шунингдек илмий, инновацион ва маданий салоҳиятни юксалтиришдир. Катта шаҳарлар атрофидаги йўлдош шаҳарлар тармоғини кенгайтириш, шунингдек айрим шаҳарлар бирлашиши урбанизацияни ривожлантиришнинг муҳим жиҳатлари ҳисобланади. Бу эса ўз навбатида, катта ва йирик бўлган шаҳарларнинг истеъмол товарлари ишлаб чиқариш ва хизматлар кўрсатиш функциясини енгиллаштириш ҳамда уй-жойлар жойлашуви ва автомобль қатнови юкламасини мақбуллаштириш имконини беради”.\nКОНЦЕПЦИЯ – РАҚАМЛАР ВА БОСҚИЧЛАРДА\n2019-2020 йиллар: 120 шаҳар, 1070 қишлоқ ва 11 минг қишлоқ аҳоли пунктларини ривожлантириш, шаҳар хизматлари ва шароитлари бўйича стратегияни шакллантириш;\n2020-2025 йилларда: Самарқандда янги “диққатга сазовор жойлар”ни шакллантириш, Наманган ва Фарғона шаҳарларида миллион кишилик йирик шаҳарларни (агломерацияларни) ташкил этиш;\n2025 йил: Республиканинг 120 та шаҳрини зарур инфратузилма билан таъминлаш (камида 70%);\n2030 йил: 1070 та посёлкани зарур инфратузилма билан таъминлаш (камида 70%);\n2020-2040 йиллар: қолган 11 минг қишлоқ аҳоли пунктлари учун зарур инфратузилмани таъминлаш бўйича чора-тадбирларни амалга ошириш.\nКонцепцияни яратиш жараёнида бир-бирига боғлиқ соҳаларда 30-дан ортиқ концепция ва дастурлар ўрганилди: уй-жой коммунал хўжалиги, қурилиш, транспорт коммуникациялари, енергетика, таълим, соғликни сақлаш ва бошқа кўплаб соҳалар ўрганилди. Ҳужжатни ишлаб чиқишда ушбу тармоқлар учун маъсул бўлган давлат идоралари, шунингдек, халқаро ташкилотлар Осиё тараққиёт банки (ОТБ), Жаҳон банки, Иқтисодий ҳамкорлик ва ривожланиш ташкилоти (ОЭСР) ва бошқа экспертлар иштирок этди.\n«КОНЦЕПЦИЯДА 2030 ЙИЛГА БОРИБ АҲОЛИ УЧУН МУҲИМ САНАЛГАН БИР НЕЧТА КЎРСАТКИЧЛАРНИ БИРДАНИГА КЎТАРИШ КЎЗДА ТУТИЛМОҚДА”\nЖасур Арипов: Концепцияни ишлаб чиқишда асосий эътибор мутлақо янги уй-жой сиёсатини амалга оширишга қаратилган бўлиб, ушбу Концепция муҳандислик, транспорт ва ижтимоий инфратузилмалар ва жамоат жойларини ривожлантиришни ҳам ўз ичига олган. Маълумки, шаҳар инфратузилмасининг ривожланганлиги даражасига шаҳарларга жалб қилинадиган инвестициялар ҳажми ва шаҳарларга қишлоқлардан аҳолининг табиий миграцияси боғлиқ. Бу йўналиш бўйича Концепция доирасида 2030 йилга бориб шаҳарларда марказлаштирилган сув ва газ таъминотини 90% га, сувоқава тизими билан таъминлаш 68,9%га, киши бошига ўртача тўғри келадиган уй-жой фонди ҳозиргига таққослаганда 16 кв.м.дан 20 кв.м.га, 19 ёшга тўлган аҳолини олий таълим билан қамраб олинишини 50%га (ҳозир 20%) етказиш кўзда тутилган. Ушбу мақсадли кўрсаткичларни кейинчалик ўсиш жиҳатдан қайта кўриб чиқиш эҳтимоли ҳам бор.”\nАрипов, шуни ҳам таъкидладики, Концепция доирасида алоҳида шаҳарлар ва шаҳар агломерацияларининг қиёсий ва рақобатбардош афзалликларини ҳисоб олган ҳолда шаҳарларда ишлаб чиқариш ва хизмат кўрсатиш объектларини жойлаштириш ҳам кўзда тутилган.\nАрипов Сирдарё вилояти мисолида вилоятнинг табиий салоҳиятидан – ҳудудий жойлашувидан фойдаланиш орқали вилоятни ривожлантиришни кўзда тутувчи, ҳозирда муҳокамага кўйилган лойиҳа ҳақида сўзлаб берди. Бугунги кунда вилоятнинг бир нечта шаҳарларидан ўтувчи асосий транзит йўллари: М34 - Гулистон ва Янгиер шаҳарларини, АН5 – Сирдарё ва Бахт шаҳарларини, А376 – Ховос ва Ширин шаҳарчаларини боғлайди. Йўл олди инфратузилмасининг ривожланиши ва Сирдарё вилояти ҳудудида транспорт “хаб”ининг қурилиши шаҳарларни кенгайиши ва ривожланиши учун ва қолган соҳаларни табиий ривожланиши учун бошланғич асосни яратиб беради.\n“БИЗ БАРЧАСИНИ ОСОН ВА ТЕЗ БАЖАРИМИЗ, ДЕГАН ҲАЁЛЛАРДАН ЙИРОҚМАН”\nЖасур Арипов: “Ислоҳотлар, айниқса урбанизация каби йирик ва ижтимоий аҳамиятга эга бўлганлар, шикоят ва норозичиликларсиз ўтмаслигини ҳаммамиз яхши биламиз. Барча саволларга бирданига тўғри жавобларни топиш жуда қийин. Кўплаб муаммолар ва тушунмовчиликлар туғилмоқда ва туғилишда давом этаверади. Шунинг учун ҳам бизлар учун тинглай оладиган, эшита оладиган ва маълумотларни кенг оммага тўғри етказа оладиган, балким тескари алоқани ҳам таъминлаб бера оладиган журналистлар билан суҳбат қуриш жуда муҳим.”\nКўплаб биноларни бузиш ва “сити”ларнинг қурилиши билан боғлиқ бўлган саволларга Арипов маҳаллий ҳокимият бирон-бир объект ёки иншоотни бузишга доир қарорларни аҳоли пунктини ривожланиш стратегиясидан келиб чиқиб қабул қилинишини айтди. Қурувчилар ўз мажбуриятларини бажармаётганлиги - бу бошқа масала. Бу ерда ҳар бир алоҳида ҳолатнинг ўзига хос хусусиятларини тушуниш муҳимдир – аслида объектни бузишга бўлган реал эхтиёж борми, объект тарихий ва маданий аҳамиятга эгами. Ҳар қандай ҳолатда ҳам бузиш ва ноқонуний қурилишларга оид фактларни маҳаллий ҳокимиятга етказиш жамиятнинг бурчидир. Бу йўналиш бўйича Агентлик аҳоли пунктларини ўсиш полюсларини инобатга олган ҳолда ривожланишини мувофиқлаштириб борувчи янги механизмни жорий этишни режалаштирмоқда. Вазирликлар ва ҳокимиятлар аҳоли пунктини ривожлантириш бўйича қабул қилинаётган қарорларни мувофиқлаштириб боришлари керак.\n“АГЕНТЛИКНИНГ АСОСИЙ МАҲСУЛОТЛАРИДАН БИРИ - АҲОЛИ ПУНКТЛАРИНИ РИВОЖЛАНТИРИШ СТРАТЕГИЯСИДИР”\nЖасур Арипов: “Урбанизация бу кенг қамровли ва узоқ муддатли жараён бўлиб, Агентликнинг вазифаси ушбу йўналишда ижтимоий йўналтирилган ягона давлат сиёсатини ишлаб чиқиш ва амалга оширишдир. Мен республика миқёсидаги вазирликларимиз ишларига чин қалбимдан хавас қиламан, чунки улар маҳсулот яратадилар: мактаблар, боғчалар ва ҳоказо. Бизнинг Агентликнинг асосий маҳсулотларидан бири, бу - аҳоли пунктларини ривожлантириш стратегиясидир. Бу иш сезиларли бўлмаслиги мумкин, лекин бу жуда ҳам катта жараён бўлиб, муайян вақт давомида амалга оширилади.”


«АГРОБАНК» КРЕДИТЛАРИ — ФАРОВОНЛИК ОМИЛИ - Ўзбекистон овози газетаси\n«АГРОБАНК» КРЕДИТЛАРИ — ФАРОВОНЛИК ОМИЛИ\n«Агробанк» очиқ акциядорлик тижорат банкининг Сирдарё вилоят бошқармаси томонидан жорий йилнинг ўтган даври мобайнида кичик бизнес ва хусусий тадбиркорлик субъектларини қўллаб-қувватлаш учун қарийб 12 млрд. сўм кредит маблағлари ажратилди. Натижада вилоятда 1200 та янги иш ўрни яратилиб, кўплаб ёшларнинг бандлиги таъминланишига эришилди.\nАҳолининг озиқ-овқат маҳсулотлари ва ноозиқ-овқат истеъмол товарларига бўлган эҳтиёжини қондириш ва ички бозорни тўлдириш мақсадида кичик бизнес ҳамда тадбиркорлик субъектларига озиқ-овқат ва ноозиқ-овқат товарлари ишлаб чиқариш учун банк томонидан жорий йилда жами 6 млрд. 300 млн. сўмдан зиёд қисқа ҳамда узоқ муддатли кредитлар ажратилди.\n— Акфа эшик ва ромлар ишлаб чиқариш учун кредит сўраб «Агробанк»нинг Янгиер филиалига мурожаат этгандик, — дейди Ғанишер Аббосов. — Барча ҳужжатларимиз кўриб чиқилиб, маъқулланди. Узоқ муддатли имтиёзли кредит эвазига фаолиятимизни анча кенгайтиришга эришдик. Яна цехимизда 10 нафар ёш иш билан таъминланди.\nБундан ташқари, банк томонидан қорамолчиликни ривожлантиришга қарийб 2 млрд.сўм, паррандачиликка 135 млн. сўм, балиқчилик ҳамда асаларичилик тармоқларига 75 млн. сўмдан кредитлар ажратилди.\nОилавий тадбиркорликни ҳамда ҳунармандчилик фаолиятини ривожлантириш ва кенгайтириш тўғрисидаги қарор ижросини таъминлаш мақсадида жорий йилнинг ўтган даврида банк филиаллари томонидан 271 млн. сўм кредит маблағлари йўналтирилиб, 41 та лойиҳа молиялаштирилди ҳамда 65 та янги иш ўрни яратилди.\nШунингдек, жорий йил 1 май ҳолатига банк бошқармаси томонидан инвестиция лойиҳаларини молиялаштиришга жами 7 млрд. 456 млн. сўм маблағ ажратилди. Натижада ҳудудда бир нечта саноат корхоналари ишга тушиб, 468 та янги иш ўрни ташкил топди.\nЖумладан, Ховос туманидаги «Promet Gaz» масъулияти чекланган жамиятига автомобилларга газ қуйиш ускуналарини сотиб олиш учун банк кредити ажратилди. Натижада, мазкур корхонада ҳам 10 нафар ёшлар доимий иш билан таъминланди.\nБугунги кунда банк мижозлари ўзларига қулай бўлган тезкор ҳамда замонавий интерактив ва онлайн хизматларидан фойдаланиб, банк меъёрий ҳужжатларидан бохабар бўлишлари, ўз ҳисоб-рақамидаги операциялар ҳақида маълумотларни эркин олишлари ҳамда бошқаришлари мумкин.


Эрон ҳукумати мамлакатда 19та атом станцияси қуришга оид халқаро тендер эълон қилиш арафасида.\n11 май 2021, Тошкент вақти: 20:56\nБу ҳақда Эрон парламентининг халқаро алоқалар ва миллий хавфсизлик қўмитаси матбуот котиби Козим Жалолий маълум қилди. Эрон ахборот агентликларининг билдиришича, қурилажак АЭСларининг ҳар бири йилига минг мегаватт электр қуввати ишлаб чиқариш имконига эга бўлади. Айни пайтда, кўпгина ғарб давлатлари Эронни ядровий қуролга эга бўлишга уринаётганликда айбламоқда. Теҳрон расмийлари эса бу иддаоларни рад этиб, Эроннинг ядровий дастури тинч мақсадларига қаратилганини таъкидлаб келмоқда.


ИнтерФУТБОЛ :: Абадий элита ёхуд "олий" двизионда "қотганлар" ҳақида\nАбадий элита ёхуд "олий" двизионда "қотганлар" ҳақида\nЎтган мавсум «Крузейро» клуби ўз тарихида илк марта Бразилия элит лигасидан тушиб кетди. Лекин Пеле юртида қуйи дивизионга қулаш нималигини билмаган яна 3та жамоа бор, жаҳон футболида эса элит гуруҳда абадий кун кўраётганлар етарли. Хуллас, soccer.ru сайтининг қуйидаги мақоласи айнан пастга тушиш мусибатига учрамаган клубларга бағишланади. Сайт ходимлари бунда асосан йирик чемпионатлар вакилларига эътибор қаратишган.\nАввало, айтиш керак, «Крузейро» фанатлари ўтган мавсум якунида севимли клубларининг Бразилия «А» серияси билан хайрлашганини жуда оғриқли тарзда қабул қилишди. Бинобарин, мамлакатнинг кўп карра чемпиони нақ 98 мавсум давомида элит лигада ўйнаганди. Оддий айтганда, «Крузейро» 1921 йил (клуб ташкил этилган вақт)дан буён кучлилар сафида эди, энди эса илк бора қуйи дивизион об-ҳавоси билан танишмоқда. Диққатни тортадиган томони, 3 йил олдин ҳам Бразилияда элит дивизиондан ҳеч қачон тушиб кетмаган жамоалар сони 5та эди. Бироқ 2016 йили 107 йиллик тарихида бошқа лигани кўрмаган даҳшатли «Интернасьонал» илк марта қулаш нималигини ўзида синаб кўрди, кейин «Крузейро» ҳам шу қисматга дучор бўлди. Алал-оқибат, 3та «куймас» жамоа қолди: «Фламенго» (Рио-де-Жанейро), «Сан-Паулу» ва «Сантос» (Сан-Паулу).\nЖанубий Америка: «Бока Хуниорс» (Аргентина), «Пеньяроль» ва «Насьональ» (Уругвай), «Коло-Коло» (Чили), «Гуарани», «Олимпия» ва «Серро Портеньо» (Парагвай), «Университарио» (Перу)\nУмуман олганда, бутун Жанубий Америка футболида атиги 11та клуб ҳеч қачон қуйи лигага тушиб кетмаган. Бразилия вакилларини ҳисобга олмаганда, «абадийлар» гуруҳидан чиқиб кетган охирги клуб - бу «Ривер Плейт». Аргентина элит дивизионида қаторасига 102 мавсум кун кўрган бу клуб 2011 йили илк бора пастга шўнғиди. Тўғри, моҳиятан олганда, бу муваффақиятсизлик жамоага ижобий таъсир қилди. Яъни «Ривер Плейт» қисқа фурсатда ўз «оила»сига қайтиб, Аргентина чемпиони бўлишга улгурди, қолаверса, Либертадорес кубоги турнирида икки бора зафар қучди. Хуллас, «Ривер» мухлислари олдидаги айбини ортиғи билан ювди. Жанубий Америкада элит дивизионда узлуксиз ўйнаш бобидаги рекорд эса «Пеньярол»га тегишли - Уругвай клуби 114 мавсумни ўз ичига олган 119 йил (!) мобайнида пастга тушмаган (XX асрнинг биринчи ярмида мамлакат чемпионатининг айрим мавсумлари маълум саьбаблар туфайли охирига етказилмаган).\nАнглия: абадийлик йўқ\nАнглияда футбол лигасига узоқ 1888 йили асос солинган. Ортда қолган 132 йил давомида кучлилар сафини бирор марта тарк этмагани билан мақтанадиган жамоанинг ўзи қолмади. Агар АПЛ йўлга қўйилган 1992 йилдан буёғига қарасак, атиги 6та клуб қулаш нималигини билмади: «МЮ», «Арсенал», «Ливерпуль», «Челси», «Тоттенхэм» ва «Эвертон».\nИспания: «Реал», «Барселона», «Атлетик»\nИспания Примероси бундан 90 йил олдин ташкил этилган бўлиб, ҳозирга қадар 3тагина клуб қуйига тушгани йўқ. Испанлар аслида айнан «Реал», «Барселона» ва «Атлетик» ўртасидаги учрашувларни «Эль-класико» сифатида тилга олишади. Ҳа, Мадрид ва Каталония гранди оламшумул ғалабалари билан алоҳида ажралиб туради. Лекин Бильбао вакилининг бир анъанаси кўпчиликни чинакамига ҳайратга солади: «Атлетик» бутун тарихида ўзига хос кадрлар сиёсати (жамоада фақат баск миллатига мансуб футболчилар ўйнашади)га амал қилаётганига қарамай, кучлилар қаторидаги ўрнини сира бўшатаётгани йўқ.\n«Ювентус» мустақил равишда бирор марта пастга тушмаган, бироқ 2006 йили «Кальчополи» можароси туфайли «B» серияга бадарға қилинган. Шу тариқа «Интер» мағрур ҳолда ягона мақомини олди. Айтганча, «Милан» ҳам элита билан мажбурий тарзда хайрлашган: 1980 йили «А» сериядаги келишилган ўйинларни фош этиш учун олиб борилган текширувлар зарбаси «россонерлар»га насиб этганди. Хуллас, «Милан» ва «Ювентус»дан фарқли ўлароқ, қоидаларга хилоф иш тутмаган (ёки «қўл»га тушмаган) «Интер» эндиликда Италияфутболида алоҳида кўрсаткичга эгалиги билан мақтанишга ҳақли.\nГермания: «Гамбург» таслим бўлди\n«Гамбург» бежиз «динозаврлар» лақабини олган эмас. Зеро, гап Германия чемпионати юқори дивизионида ҳаммадан узоқроқ ушланиб турган жамоа ҳақида кетмоқда. Эҳ, «қизилиштонлар» юбилей маррага етиш арафасида таслим бўлишди-я... Аниқроғи, «Гамбург» 99 йиллик иштирокдан кейин илк марта элит гуруҳ билан хайрлашди ва ўтган йили дарҳол Бундеслигага қайтиш миссиясини бажаролмади. Жамоа ҳозир иккинчи уринишда...\nҲа, Францияда ҳам худди Англиядаги каби элит дивизионнинг доимий иштирокчиси қолгани йўқ.\nРоссия (собиқ иттифоқ): эҳ, «Динамо»...\nСобиқ иттифоқ чемпионини ҳам ҳисобга олганда, элит лигада энг кўп ушланиб қолган клуб - бу Москва «Динамо»си. Бироқ «оқ-кўклар» мавсум-2016да, боз устига, собиқ иттифоқ биринчилигида расмийлаштирилган биринчи чемпионликнинг 80 йиллик юбилейида илк бора қуйига равона бўлишди. Шу тариқа Россия футболида мунтазам элита ҳавосидан баҳра олган бирор жамоа қолмади. Тўғри, фақат Россия чемпионати инобатга олинса, 28 мавсумнинг барчасида иштирок этган 3та клуб топилади - «Спартак», ЦСКА ва «Локомотив».\nУкраина: «Динамо» К.\nГрузия: «Динамо» Тб.\nҲар икки «Динамо» собиқ иттифоқ чемпионатининг биринчи мавсумида ўйнаган ва охирига қадар пастга тушмаган. Киев ва Тбилиси «динамочилари» тегишлича Украина ҳамда Грузия миллий лигаларида ҳам «қоқилмай» юришни давом эттиришмоқда.\nЖаҳон рекордчилари: «Селтик» (Шотландия), «Клифтонвилл», «Гленторан», «Линфилд» (Шимолий Ирландия)\nБуюк Британиянинг ушбу 4та жамоаси миллий федерацияларнинг биринчи рақамли дивизионларидаги иштирок давомийлиги бўйича жаҳон рекордчиларидир. Диққат қилинг, Шотландия гранди ва Шимолий Ирландия триоси 129 йилдан буён кучлилар қаторида. Лекин бу квартетда «Селтик» алоҳида ўрин тутади, чунки «кельтлар» Шотландия чемпионатининг 122та мавсумида қатнашишган. «Клифтонвилл», «Гленторан» ва «Линфилд» ҳисобида эса 118та мавсум бор. Дарвоқе, «Глазго Рейнжерс» ҳам ҳозир «Селтик» билан бир қаторда туриши мумкин эди, бироқ буюк клуб натижалар эмас, молиявий муаммолар туфайли Шотландия футболининг қуйи дивизионлари билан ҳам танишиб чиқишга мажбур бўлди. «Селтик» эса мамлакатда қуйига элтувчи «лифт»га чиқмаган ягона жамоа эмас, барибир. Зеро, Шотландия чемпионатининг юқорисида 1905 йили дебют қилган «Абердин» ҳам ҳали айрилиқ азобига дучор бўлгани йўқ.\nChevrolet «МЮ»дан воз кечмоқчи\nChevrolet - 2014 йилдан буён «Манчестер Юнайтед»нинг титул ҳомийси. Автомобиллар ишлаб чиқаришга ихтисослашган General Motors компанияси «қизил иблислар» билан деярли бир йил давомида музокара ўтказганди. Натижада GM 6 йиллик реклама (ва икки йиллик (2012-2013) шериклик) учун 450 миллион фунт тўлади. Ўшанда АҚШ компаниясининг маркетинг бўлими раҳбари Жоэл Эваник бу келишувнинг амалга ошиши аниқлиги, даромад ўзлари тўлаган пулдан 4 марта кўпроқ бўлишига ишончи комил эканини таъкидлаганди.\nШартнома имзоланганидан бир неча ҳафта ўтиб, Эваникни ишдан бўшатишди: GM бу қарорни мутахассис «иш берувчининг ишончини оқламагани» билан изоҳлади. General Motors вакилларига «МЮ»нинг аввалги ҳомийси - AONдан кўпроқ пул тўлашгани ёқмади.\nGM ва «Манчестер Юнайтед» ўртасидаги келишув мавсум-2020|2021 охиригача амал қилади, катта эҳтимол билан автомобиллар компанияси ҳамкорликни узайтиришга ошиқмайди. Нуфузли The Times нашрининг маълумотларига кўра, General Motors вакиллари Англия жамоаси қайд этаётган натижалардан хафа, бу ҳамкорлик учун жуда катта пул тўладик, деб ҳисоблашмоқда - айниқса, «МЮ»нинг 2019 йилги муваффақиятсиз иштироки глобал мухлислар қизиқишини сусайтирган.\nМазкур шартнома самараси ўлароқ, «Юнайтед»нинг 2013 йили 152 млн. фунтни ташкил этган даромади 2016 йилга келиб 268 млн.гача ошди. Кейин эса вазият мураккаблаша бошлади. Кейинги учта молия йилида «МЮ» ўсишга эришолмагани намоён бўлди - 2017 йилда 275,5 млн., 2018 йилда 276,1 млн. ва 2019 йилда 275,1 млн. Бой берилган 1 миллион - футболкалар ва клубнинг лицензион маҳсулотлари сотувининг қисқариши таъсири.\n«МЮ» вице-президенти Эд Вудворд ва унинг ёрдамчилари бозордан янги ҳомий қидиришни бошлашди, талаб бор - кўплаб топ даражадаги брендлар соҳиблари ушбу масала юзасидан гаплашишга тайёр эканликларини билдиришган. Аммо ҳозирча улар камида Chevrolet ажратган маблағни беришга тайёрларми-йўқми, ноаниқ. Sky вакилларининг хабар беришича, улар нафақат шундай шарт-шароитга кўниш, балки янада кўпроқ тўлашга ҳам розилар.\n«МЮ» чиндан ҳам жуда катта даромад қилади. Мавсум-2018|2019 якунлари ҳисоб-китоб қилинганда, соф фойда рекорд даражадаги 627 млн. фунт (Англиядагилар орасида энг кўпи)ни ташкил этгани ойдинлашди. Бироқ «Юнайтед» раҳбариятининг тахминича, жорий мавсум якунида ушбу сумма кескин пасайиб, 560-580 млн. фунтга тушиб қолиши мумкин. Бу 2017|2018 йиллар мавсумидагидан ҳам камроқ дегани. Ҳаммасига Чемпионлар Лигаси йўлланмаси қўлга киритилмагани асосий сабаб сифатида кўрсатилмоқда. Чунки Европа Лигасидаги мукофот пуллари ЧЛга нисбатан анча кам.\nШундай ҳолатда клуб футболчиларга жуда кўп пул сарфлайди: ҳам трансферларга, ҳам маошга (бу борада лигада биринчи ўринда, 2018 йил билан солиштирганда, 12 фоизга ўсиш кузатилган). Даромадлар камайиши соф фойдага таъсир кўрсатиши турган гап. «Манчестер Юнайтед»нинг солиқ тўловларидан ташқари қўлга киритган соф фойдаси 27 млн. фунтни ташкил этганди. Мавсум-2017|2018 сарҳисоби билан солиштирганда, «МЮ» ушбу кўрсаткич бўйича АПЛнинг 8-жамоаси бўлди. Афтидан, бундай фойда якунда «минус»га ишлаши мумкин. 2015 йили «минус» унчалик катта эмасди, ҳозир эса рақамлар анча ошиши кутилмоқда.\n«Биз ҳамон клуб ва мураббий фалсафасига мос равишда, жамоани тиклаш ҳамда ёшлар тизимимизни мустаҳкамлашни давом эттириш бўйича режаларимизга катта эътибор қаратяпмиз, - дейди Эд Вудворд. - Бу маҳоратли янги футболчилар сотиб олинаётгани, асосий ўйинчилар ва академиядаги иқтидорлар билан шартномалар узайтирилаётганида ўз аксини топмоқда. «Манчестер Юнайтед»да ҳамма ягона мақсадни амалга ошириш - совринларни қўлга киритиш учун астойдил меҳнат қилмоқда».


16:16 / 23.12.2017 2298 pdf Ўқиш режими + -\n«Сўнгра Маккада турганларида Расулуллоҳ соллаллоҳу алайҳи васалламнинг ҳузурларига йигирматача насоролар келишди. У кишининг хабарларини Ҳабашистонда эшитишган эди. Улар Пайғамбар соллаллоҳу алайҳи васалламни масжидда топиб, гаплашишди, у зотга саволлар беришди.\nҚурайш одамлари эса Каъба атрофидаги ўз суҳбатхоналарида эдилар. Насоролар Расулуллоҳ соллаллоҳу алайҳи васалламдан ўзларини қизиқтирган нарсаларини сўраб бўлганларидан кейин у зот уларни Аллоҳга даъват қилдилар ва Қуръон тиловат қилиб бердилар. Улар Қуръон тинглаганларида кўзларидан дув-дув ёш тўкдилар. Сўнгра Аллоҳнинг даъватига истижобат этиб, унга иймон келтириб, тасдиқ қилдилар. Насоролар Пайғамбар соллаллоҳу алайҳи васалламда ўз китобларида васф қилинган сифатларни кўрдилар.\nРасулуллоҳ соллаллоҳу алайҳи васалламнинг ҳузурларидан қайтиб кетаётганларида бир гуруҳ қурайшликлар билан бирга Абу Жаҳл ибн Ҳишом уларнинг йўлларини тўсиб чиқиб:\n«Аллоҳ додингларни берсин! Ўз динингиз аҳли сизни бу томон юборса, энди уларга бу одамнинг хабарини олиб борасизларми?! Бирпас унинг олдида ўтириб, динингизни тарк этиб, уни тасдиқладингизми?! Сиздан кўра аҳмоқроқ гуруҳни кўрмаган эдик!» дедилар.\n«Омон бўлинглар. Биз сизларга ўхшаб жоҳиллик қилмаймиз. Бизга ўзимиз, сизга ўзингиз ихтиёр қилган нарса бўлсин. Ўзимизга яхшилик етишида нуқсонга йўл қўйганимиз йўқ!», дедилар».\nИлгари китоб берилганларнинг бу шаклда иймон келтирганлари Қуръоннинг ҳақ Китоб эканлигига яна бир далилдир. Қуръон ўқилганда улар ўзларини мушриклар каби тутмайдилар, балки тамоман бошқача тутадилар.\nЎша ҳодисадан кейин Аллоҳ таоло қуйидаги оятларини нозил қилди:\n«Биз ундан (Қуръондан) аввал китоб берган-\nлар – улар унга иймон келтирурлар. Уларга тиловат қилинганда: «Унга иймон келтирдик. Албатта, у Роббимиздан (келган) ҳақдир. Албатта,\nбиз бундан олдин ҳам мусулмон эдик», дедилар. Ана ўшаларнинг ажрлари сабр қилганлари учун\nикки марта берилур. (Улар) яхшилик ила ёмонликни дафъ қилурлар ва Биз уларга ризқ қилиб берган нарсадан нафақа қилурлар. Қачонки беҳуда нарса эшитсалар, ундан юз ўгириб: «Бизга ўз амалларимиз, сизга ўз амалларингиз. Омон бўлинглар. Биз жоҳилларни истамасмиз», дерлар». («Қосас» сураси, 55–56-оятлар).\nКейинчалик Нажошийнинг ўзи ҳам иймон келтириб, мусулмон бўлди. Пайғамбар соллаллоҳу алайҳи васалламнинг номларидан муҳожирлик ҳолидаги муслималардан бирларига совчилик қилди. Нажоший вафот этганида Жибрийл алайҳиссалом хабар келтирди ва Муҳаммад мустафо соллаллоҳу алайҳи васаллам унга ғойибона жаноза намози ўқидилар.\n16:13 / 23.12.2017 2074\n18:45 / 24.12.2017 2584\n2480 20:07 / 28.04.2017\n2227 19:09 / 28.04.2017\n1978 20:00 / 28.04.2017\n1948 20:03 / 28.04.2017\n8178 22:12 / 29.09.2018


Qalampir.uz - Американинг Ўзбекистон билан олди-бердиси қодирлиги даражасидами?\nАмериканинг Ўзбекистон билан олди-бердиси қодирлиги даражасидами?\n23:31, 16.05.2018 Жамият\nДональд Трамп ва Шавкат Мирзиёевнинг музокаралари якунланди.\nЎзбекистон Республикаси Президент Шавкат Мирзиёев ва АҚШ Президенти Дональд Трамп музокараларни икки мамлакат делегациялари иштирокида давом эттирдилар.\nЎзбекистонда хорижий валюталар конвертацияси очилгани, янги ва замонавий инвестицион муҳит яратилгани, тўғридан-тўғри сармоялар давлат томонидан кафолатланиши таъкидланди. Ўзбекистонда юқори технологияли лойиҳаларни амалга ошириш учун АҚШнинг йирик компаниялари сармоя ва технологияларини жалб қилишга келишиб олинди.\nМузокаралар якунлангандан сўнг Президент Дональд Трамп Президент Шавкат Мирзиёевни кузатиб қўйди.\nТеглар:Шавкат Мирзиёев Дональд Трамп\nҚўлни қўлга берганлар. Ёхуд янги замоннинг замонавий президентлари учрашувлари қандай ўтди?\n14:42, 15.12.2018 745\n20:26, 14.12.2018 3 033\n19:22, 14.12.2018 4 264\n18:52, 14.12.2018 4 122\n18:04, 14.12.2018 7 361


ШУКР ВА САБРНИНГ ФАЗИЛАТИ — XUTBA.UZ\n16 08 2019 - 12:00 / - Жумуъа мавъизалари\nاَلْحَمْدُ لِلِّهِ الَّذِي وَعَدَ الصَّابِرِيْنَ أَجْرَهُمْ بِغَيْرِ حِسَاب، وَجَعَلَ لَهُمُ الْعَوَاقِبَ الْجَمِيْلَةَ يَوْمَ الْمَآب، وَالصَّلاَةُ وَالسَّلاَمُ عَلَى سَيِّدِ الشَّاكِرِيْنَ وَعَلَى آلِهِ وَاَصْحَابِهِ أَجْمَعِيْن، وَمَنْ تَبِعَهُمْ بِاِحْسَانٍ اِلَي يَوْمِ الدِّيْن\nМуҳтарам жамоат! Аллоҳ таоло инсонни мукаррам қилиб яратиб, унга сон-саноқсиз неъматлар ва туганмас яхшиликларни ато қилди. Бу неъмат ва яхшиликлари билан инсонни бошқа яратилганлардан афзал қилди. Агар бандалар шукр қилсалар, уларга неъматларини зиёда қилишини ваъда қилди ва итоат қилсалар бу неъматлар давомийлиги ва боқийлигининг кафолатини берди. Аллоҳ таоло Қуръони каримда шундай марҳамат қилди:\nПайғамбаримиз саллаллоҳу алайҳи васаллам шукр ҳақида шундай деганлар:\n«مَنْ لَمْ يَشْكُرِ الْقَلِيلَ، لَمْ يَشْكُرِ الْكَثِيرَ، وَمَنْ لَمْ يَشْكُرِ النَّاسَ لَمْ يَشْكُرِ اللَّهَ، التَّحَدُّثُ بِنِعْمَةِ اللَّهِ شُكْرٌ، وَتَرْكُهَا كُفْرٌ، وَالْجَمَاعَةُ رَحْمَةٌ، وَالْفُرْقَةُ عَذَابٌ» (رواه الإمام البخاري والإمام مسلم عَنِ النُّعْمَانِ بْنِ بَشِيرٍ).\nяъни: “Ким озига шукр қилмаса, кўпига ҳам шукр қилмайди. Ким инсонларга ташаккур айтмаса, улардан миннатдор бўлмаса, Аллоҳ таолога ҳам шукр қилмайди. Неъматларҳақида гапириш – шукрдир. Уни гапирмасликэса –ношукурликдир. Жамоат билан юриш –раҳматдир. Ёлғизлик эса – азобдир”, – дедилар (Имом Бухорий ва Имом Муслим ривоятлари).\n«إِنَّ النِّعْمَةَ مَوْصُولَةٌ بِالشُّكْرِ، وَالشُّكْرُ مُتَعَلِّقٌ بِالْمَزِيدِ، وَلَنْ يَنْقَطِعَ الْمَزِيدُ مِنَ اللَّهِ عَزَّ وَجَلَّ حَتَّى يَنْقَطِعَ الشُّكْرُ مِنَ الْعَبْدِ« (رواه الإمام البيهقي) .\nяъни: “Неъмат шукрга, шукр эса зиёдаликка боғлангандир. Модомики банда шукр қилишда давом этар экан, Аллоҳ таоло ҳам зиёда қилишда бардавом бўлади” (Имом Байҳақий ривояти).\nПайғамбаримиз саллаллоҳу алайҳи васаллам барча гўзал амалларни ўзларида мужассам этган зот эдилар. Шукр қилишда ҳам У Зотга етадиган бирор бир киши топилмаслигига шубҳа йўқ. Сабаби, Аллоҳ таолога дуолари ижобат бўладиган киши бўла туриб, Аллоҳ таолодан кўп мол-дунё беришини сўрамаган эдилар. Балки, Аллоҳ берган ризққа қаноат қилиб яшаганлар. Очликдан қоринларига тош боғлаб юрганларини биламиз. Пайғамбаримиз алайҳиссалом шундай ҳолатда шукр қилган бўлсалар, ҳозирги тўкинлик-фаровонлик даврида биз фақат шукримизни зиёда қилишга эътибор қаратишимиз лозим бўлади.\nШайх Зулфиқор Аҳмад Нақшбандий ҳафизаҳуллоҳ шундай деганлар: “Ҳар бир инсон ўз ҳолига, ҳаётига, қисматига, тақдирига рози бўлишни, шукр қилишни ўрганиши керак. Чунки, бу ҳаётни унга Аллоҳ субҳонаҳу ва таоло раво кўрди ва шундай бўлишини ирода қилди. Шунинг ўзи – катта марҳамат, шунинг ўзи – катта бир неъмат! Шукр қилсак, Аллоҳ бундан ҳам зиёда қилади. Аммо ношукурлик қиладиган бўлсак, бошқа ҳаётларга ҳавас қиладиган бўлсак, ўзимиздаги боридан ҳам маҳрум бўлиб қолишимиз мумкин”.\nСаид ибн Жубайр разияллоҳу анҳудан ривоят қилинади, у киши шундай деганлар:\n«إِنَّ أَحَبَّ عِبَادِ اللَّهِ إِلَى اللَّهِ الشَّكُورُ الصَّابِرُ الَّذِي إِذَا ابْتُلِيَ صَبَرَ وَإِذَا أُعْطِيَ شَكَرَ»\n(رواه الإمام الطبري والإمام أحمد)\nяъни: “Бандаларни Аллоҳ таолога энг яхшиси – мусибат келганда, сабр қилгувчи ва неъмат берилганда, шукр қилгувчисидир” (Имом Табарий ва Имом Аҳмад ривоятлари).\nСаъдий Шерозий “Гулистон” асарларида қуйидаги ҳикояни келтирганлар: Узоқ йўл босиб келаётган мусофир киши ўзининг оёқ кийими эскириб кетганидан нолиб, ўз-ўзига “шунақа ҳам ночор одам бўламанми?” дея ҳолининг хароблигидан афсусланди. Шу нолиганича шаҳар дарвозасига яқинлашар экан, дарвоза тагида инсонлардан бирор нарса беришларини тиланиб ўтирган тиланчига кўзи тушди. Не кўз билан кўрсинки, тиланчининг икки оёғи ҳам йўқ эди. Бу ҳолни кўрган мусофир: “Мен-ку, пойабзалим йўқлиги учун ношукурлик қилибман, оёқларим йўқ бўлса, нима қила олардим, мендан ҳам ночорроқ одамлар бор экан-да!”, – деб шукроналик йўлини тутди.\nДемак, бирор нарсага етиша олмаган одам, аввало, ўзидаги мавжуд нарсаларга назар солиш ва борига шукр қилиш лозим.\nҲурматли жамоат! Шукр қилувчи кишида меҳр-мурувват, инсоф-диёнат, қаноат, сабр каби ахлоқлар мавжуд бўлади. Бу ахлоқлар эса инсонни дунё ва охират саодатига бошлайди. Маълумки, Аллоҳ таоло бир қанча ояти карималарида сабрли кимсаларни мақтаган. Жумладан:\n﴿وَلَنَبْلُوَنَّكُمْ بِشَيْءٍ مِنَ الْخَوْفِ وَالْجُوعِ وَنَقْصٍ مِنَ الْأَمْوَالِ وَالْأَنْفُسِ وَالثَّمَرَاتِ وَبَشِّرِ الصَّابِرِينَ الَّذِينَ إِذَا أَصَابَتْهُمْ مُصِيبَةٌ قَالُوا إِنَّا لِلَّهِ وَإِنَّا إِلَيْهِ رَاجِعُونَ أُولَئِكَ عَلَيْهِمْ صَلَوَاتٌ مِنْ رَبِّهِمْ وَرَحْمَةٌ وَأُولَئِكَ هُمُ الْمُهْتَدُونَ﴾\nяъни: “Сизларни бироз хавф-хатар, очлик (азоби) билан, молу жон ва мевалар (ҳосили)ни камайтириш йўли билан синагаймиз. (Шундай ҳолатларда) сабр қилувчиларга хушхабар беринг (эй, Муҳаммад)! Уларга мусибат етганда: “Албатта, биз Аллоҳнинг ихтиёридамиз ва албатта, биз Унинг ҳузурига қайтувчилармиз”, – дейдилар. Айнан ўшаларга Парвардигорлари томонидан салавот (мағфират) ва раҳмат бордир ва айнан улар, ҳидоят топувчилардир” (Бақара сураси, 155-157 оятлар).\nБу дунёда бандага етган мусибат Аллоҳ таолонинг бандасига яхшиликни раво кўриши ҳисобланади. Бу ҳақда Пайғамбаримиз саллаллоҳу алайҳи васаллам шундай деганлар:\n«إِذَا أَرَادَ اللَّهُ بِعَبْدِهِ الْخَيْرَ عَجَّلَ لَهُ الْعُقُوبَةَ فِي الدُّنْيَا وَإِذَا أَرَادَ اللَّهُ بِعَبْدِهِ الشَّرَّ أَمْسَكَ عَنْهُ بِذَنْبِهِ حَتَّى يُوَافِيَ بِهِ يَوْمَ الْقِيَامَةِ» (رواه الإمام الترمذى عَنْ أَنَسِ بْنِ مَالِكٍ رَضِيَ الله عَنْهُ).\nяъни: “Қайси бир бандага Аллоҳ таоло яхшиликни раво кўрса, унга шу дунёнинг ўзида жазо ва уқубат беради. Ёмонликни раво кўрса, гуноҳини қиёматга қолдиради”(Имом Термизий ривояти).\nСабр – ҳар қандай ҳолатда инсон ўзини ушлаб ва тўхтатиб туришидир.\nУламоларимиз сабрнинг уч хил бўлишини айтганлар:\nМусибатларга сабр қилиш.\nМаълумки, инсон ҳаёти тинимсиз курашлардан иборат. Бу дунёда биз беҳисоб ва турли-туман қийинчиликларга дуч келамиз. Ушбу курашларда кишининг зафар қучиши унинг сабр-матонатига боғлиқ бўлади.\nМашҳур саҳоба Ато ибн Рабоҳ разияллоҳу анҳу айтадилар: “Ибн Аббос разияллоҳу анҳу менга шундай деди: “Сизга жаннат аҳлидан бўлган бир аёлни кўрсатайми?” Мен: “Ҳа”, – дедим. У: “Мана бу қора танли аёл”, – деди ва сўзида давом этиб айтдики:\nهذِهِ الْمرْأةُ، أتتْ النّبِيّ صلى الله عليه وسلم قالتْ: إِنِّي أُصْرعُ، وإِنِّي أتكشّفُ، فادْعُ اللّه لِي قال: «إِنْ شِئْتِ صبرْتِ ولكِ الْجنّةُ، وإِنْ شِئْتِ دعوْتُ اللّه أنْ يُعافِيكِ» فقالتْ: أصْبِرُ، فقالتْ: إِنِّي أتكشّفُ، فادْعُ اللّه لِي أنْ لا أتكشّف، «فدعا لها» (رواه الإمام البخاري والإمام مسلمٌ).\nяъни: “Бу аёл Расулуллоҳ саллаллоҳу алайҳи васалламнинг олдиларига бориб: “Менинг тутқаноқ касалим бор. Тутқаноқ вақтида авратим очилиб қоляпти, Аллоҳга дуо қилинг (менга шифо берсин)”, – деди. Расулуллоҳ саллаллоҳу алайҳи васаллам: “Агар хоҳласангиз, сабр қилинг, жаннатга эришасиз. Агар хоҳласангиз, Аллоҳга дуо қиламан, сизга шифо беради”, – дедилар. Шунда аёл: “Мен сабр қиламан, лекин тутқаноқ вақтидаавратим очилиб қоляпти, Аллоҳга дуо қилинг, очилмасин”, – деди. Расулуллоҳ дуо қилдилар. Аёлнинг тутқаноғи тутганда аврат аъзолари очилиб қолмайдиган бўлди” (Имом Бухорий ва Имом Муслим ривоят қилганлар).\nБошқа ҳадиси шарифда шундай марҳамат қилинган:\nعَنْ أَنَسِ بْنِ مَالِكٍ رَضِيَ اللهُ عَنْهُ، قَالَ: مَرَّ النَّبِيُّ صَلَّى اللهُ عَلَيْهِ وَآله وسَلَّمَ بِامْرَأَةٍ تَبْكِي عِنْدَ قَبْرٍ، فَقَالَ: «اتَّقِي اللهَ، وَاصْبِرِي» قَالَتْ: إِلَيْكَ عَنِّي، فَإِنَّكَ لَمْ تُصَبْ بِمُصِيبَتِي، وَلَمْ تَعْرِفْهُ، فَقِيلَ لَهَا: إِنَّهُ النَّبِيُّ صَلَّى اللهُ عَلَيْهِ وَآله وسَلَّمَ، فَأَتَتْ بَابَ النَّبِيِّ صَلَّى اللهُ عَلَيْهِ وَآله وسَلَّمَ، فَلَمْ تَجِدْ عِنْدَهُ بَوَّابِينَ، فَقَالَتْ: لَمْ أَعْرِفْكَ، فَقَالَ: «إِنَّمَا الصَّبْرُ عِنْدَ الصَّدْمَةِ الأُولَى» (رواه الإمام البخاري) .\nяъни: Анас ибн Молик разияллоҳу анҳудан ривоят қилинади, Набий алайҳиссалом бир қабр устида йиғлаб ўтирган аёл олдидан ўтиб қолдилар ва унга: “Аллоҳдан қўрқинг ва сабр қилинг!”, – дедилар. Шунда у аёл Набий алайҳиссаломга: “Нари тур! Зеро, менга етган мусибат сенга етмаган ва менинг мусибатимни қай даражадалигини билмайсан ҳам”, – деди. У аёлга: “Бу киши Пайғамбар алайҳиссалом бўладилар”, – дейишди. Бояги аёл айтган сўзларидан пушаймон бўлиб, узр сўрашга Набий алайҳиссаломнинг уйларига келди ва у кишининг уйи олдида ҳеч қандай соқчиларни кўрмади. Бу аёл Пайғамбаримизни подшоҳлардек яшайди ва эшиги олдида дарвозабонлар туради, деб ўйлаган эди, аммо уйларига келганда ҳеч қандай эшикоғаларини кўрмагач, ажабланади. Набий алайҳиссалом билан кўришгач: “Мен Сизни танимабман”, – деди. Шунда Пайғамбаримиз саллаллоҳу алайҳи ва саллам: “Ҳақиқий сабр – биринчи зарбадаги сабрдир!”, – дедилар (Имом Бухорий ривоятлари).\nДемак, инсоннинг бошига келган мусибат қандай бўлмасин, унинг илк дақиқаларидан сабр қилиш – ҳақиқий сабр экан. Бундай сабрга Аллоҳ таоло жаннатни ваъдасини берган. Бу ҳақда ҳадиси қудусийда қуйидагича келади:\nعَنْ أَبِي أُمَامَةَ رَضِيَ اللهُ عَنْهُ عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: يَقُولُ اللهُ سُبْحَانَهُ: «اِبْنُ آدَمَ إِنْ صَبَرْتَ وَاحْتَسَبْتَ عِنْدَ الصَّدْمَةِ الْأُوْلَى لَمْ أَرْضَ لَكَ ثَوَابًا دُوْنَ الْجَنَّةِ«(رَوَاهُ الْإِمَامُ اِبْنُ مَاجَة)\nяъни: Абу Умома разияллоҳу анҳу Пайғамбаримиз саллаллоҳу алайҳи васалламдан ривоят қилади, У Зот айтдилар: “Аллоҳ таоло айтади: “Эй Одам боласи, Мендан савоб умид қилиб, мусибатнинг илк дақиқаларидан сабр қилсанг, у ҳолда сен учун жаннатдан бошқа мукофотга рози бўлмайман”, –дейди” (Имом Ибн Можа ривояти).\nАллоҳ таоло томонидан “банда учун жаннатдан бошқа мукофотга рози бўлмайман” дейилиши – жуда катта гап. Бу сабрлиларга жаннат вожиб бўлишига далолат қилади. Зеро Аллоҳ банданинг жаннатга киришига амр этар экан, бунга ҳеч ким ва ҳеч нарса тўсқинлик қилолмайди.\nСабр-тоқат туфайли жаннатга киришнинг бир нечта шартлари бор. Булар:\n– мусибатнинг илк дақиқаларидан сабр қилиш;\n– сабр қилгани учун Аллоҳдан савоб умидида бўлиш;\n– шикоятни тарк қилиш.\nАбдулқодир Жийлоний: «Эй фарзанд, бало-мусибат сени ҳалок қилиш учун келмайди, сабрингни синаш учун келади»,– деб айтганлар.\nГуноҳ-маъсиятлардан тийилишда сабр қилиш.\nБунда инсон нафсини ҳаром сўз ва ишлардан тияди. Масалан, бир кишига нафси зино қилишни васваса қилса, шунда у нафсини бу ишдан қайтарса, мана шу иш “гуноҳдан тийилишдаги сабр” дейилади.\nРивоят қилинишича, Миср ҳокимининг хотини Юсуф алайҳиссаломни зинога чорлайди, эшикларни беркитади, “Бери кел!” – деб ўзига чақиради. Шунда Юсуф алайҳиссалом: “Агар мен хожамга (яъни сенинг эрингга) хиёнат қилсам, золимлардан бўлиб қоламан”, – деб унинг истагини рад этадилар, Аллоҳдан паноҳ сўрадилар ва сабр қилдилар.\nНабий саллаллоҳу алайҳи васаллам машҳур ҳадисларида етти тоифа киши Қиёматда – ҳеч қандай соя бўлмайдиган, фақат Аллоҳнинг аршининг сояси бўладиган кунда Аллоҳнинг аршининг соясида бўлишини айтиб, шуларнинг қаторида: “Насл-насабли, чиройли аёл зинога чорлаганда, “Мен Аллоҳдан қўрқаман!” – деб, аёлнинг истагини рад этган киши”ни ҳам зикр қилганлар.\nАллоҳ таоло Қуръони каримда нафсини тийиб, сабр қилган кимсага жаннатни ваъдасини бергандир:\n﴿فَأَمَّا مَن طَغَىٰ (37) وَآثَرَ الْحَيَاةَ الدُّنْيَا (38) فَإِنَّ الْجَحِيمَ هِيَ الْمَأْوَىٰ (39) وَأَمَّا مَنْ خَافَ مَقَامَ رَبِّهِ وَنَهَى النَّفْسَ عَنِ الْهَوَىٰ (40) فَإِنَّ الْجَنَّةَ هِيَ الْمَأْوَىٰ (41(﴾\nяъни: “Бас, кимки (дунёда) ҳаддан ошган ва дунё ҳаётини (охиратдан) устун қўйган бўлса, у ҳолда, фақат жаҳаннамгина (унга) макон бўлур. Аммо, кимки Парвардигорининг (ҳузурида) туриши (ва ҳисобот бериши)дан қўрққан ва нафсини ҳаволанишдан қайтарган бўлса, бас, фақат жаннатгина (унга) макон бўлур” (Нозиот сураси, 37-41 оятлар).\nТоат-ибодатларга сабр қилиш.\nБунда инсон ўз нафсини тоатга ундайди, мажбур қилади. Масалан, бир киши намоз ўқимоқчи, аммо нафси уни дангасалик ва ялқовликка ундаб турибди. Ана шу пайтда нафсидан ғолиб келиб, Аллоҳ таоло фарз қилган ибодатга турса, мана шу “ибодатга сабр” дейилади.\nУмар ибн Хаттоб разияллоҳу анҳу туннинг ярмида туриб, намоз ўқирдилар. Бомдоддан озроқ олдин аёли ва болаларини уйғотар ва қуйидаги оятни ўқирдилар:\n﴿وَأْمُرْ أَهْلَكَ بِالصَّلَاةِ وَاصْطَبِرْ عَلَيْهَا لَا نَسْأَلُكَ رِزْقًا نَحْنُ نَرْزُقُكَ وَالْعَاقِبَةُ لِلتَّقْوَى﴾\nяъни: “Аҳлингизни намоз (ўқиш)га буюринг ва (ўзингиз ҳам) унга (намозга) бардошли бўлинг! Сиздан ризқ сўрамаймиз, (аксинча), Биз сизга ризқ берурмиз. Оқибат (яхшилиги)тақво (аҳли)гадир” (Тоҳа сураси, 132-оят).\nҲазрати Умар разияллоҳу анҳунинг бу одатлари ҳар биримизга дарс ва ўрнак ҳисобланади.\nҲурматли азизлар! Ҳозирги кунда ер юзининг баъзи жойларида бўлиб турган турли хил офат ва балолар ҳақида эшитиб, кўриб турибмиз. Ҳар куни ҳар хил қўпорувчилик воқеалари содир бўлаётган жойда инсонлар уй қурармиди, тўй қилармиди ёки халқининг кўнглига хурсандчилик сиғармиди?! Шундай юртлар борки, узоқ йиллардан бери хали ҳануз у юртларда тинчлик йўқ. Туғилган фарзанд уруш ўчоғида туғилиб, катта бўлмоқда, уйланмай туриб вафот этаётганлар қанча?!\nИброҳим Адҳам ғам чекиб ўтирган кишини кўриб, унга: “Нима учун ғамгинсиз? Сиздан уч нарсани сўрайман менга жавоб беринг”, – дедилар. У киши рози бўлди. Иброҳим Адҳам: “Ушбу борлиқда Аллоҳ таоло хоҳламаган бирор нарса бўладими?” – деб сўрадилар. “Йўқ”, – деди бояги киши. Иброҳим Адҳам яна “Аллоҳ таоло тақдир қилиб қўйган ризқингиздан бирор нарса озаядими?” – деб сўрадилар. “Йўқ”, – деб жавоб берди. Иброҳим Адҳам: “Аллоҳ таоло ёзиб қўйган ҳаётингиз борасидаги бирор нарса сизсабабли ўзгарадими?” – дея сўрадилар. У киши яна: “Йўқ”, – деб жавоб берди. Иброҳим Адҳам: “Ундай бўлса нега ғам чекяпсиз?” – дедилар.\nАллоҳ таоло барчамизни борига шукр қилувчи ва ҳар қандай ҳолатда сабр қилувчи бандаларидан айласин, бошига бир машаққат ё мусибат тушганида Ўзига ёлворувчи ва Ўзидан ёрдам кутувчи тақволи бандалари сафидан жой берсин, Ўзи ваъда қилганидай сабрларимиз эвазига улкан ажр-мукофотларини ато этсин! Омин!


— Ота, Сен ҳали кўп яшайсан. Бу нима деганинг. Тобинг қочди, холос.\n— Гапимга қулоқ сол, ўғлим...\n— Йўқ, гапирма! Хоҳласанг, бутун Воронежни остин-устун қиламан, Россияни оёққа турғизаман, анқонинг уруғи қўшилган дори-дармон бўлсаям топиб келаман, хоҳласанг, ҳозироқ чет элга олиб учаман, ўша ёқда даволатаман. Фақат ўлим ҳақида гапирма, жон ота...\nЎғлон йиғлаб тиз чўкди. Отасининг тўшакда тобора ҳолсизланиб бораётган титроқ қўлларини ўпди.\n— Нима десам қиласан-а? — чол лаблари тамшаниб илтижоли боқди.\n— Ҳа, ота! Айт. Фақат... фақат...\n— Зоғора нон егим келяпти. Ўзбек тандирида қип-қизариб, қотиб пишган зоғора нон...\nЎғил ҳайратланиб қаради.\n— Қирқ иккинчи йили хандақда ётганимизда лейтенант Шарапов ён чўнтагидан олиб берувди. Жуда лаззатли, чети бироз куйган, лекин жуда ширин, қотган, қип-қизариб пишган бир бурда нон. Зоғора нон.\nЎғилнинг ботинида бир ўкрик тўлғонди. Ота давом этди:\n— Фарғона деган жой бор. Тоғ тагидаги қишлоқ. Тонг чоғи қуёш қишлоққа жуда яқинлашиб келаркан. Тоғдан шарқираб тушган Оқсой суви қишлоқни иккига бўлиб оқади. Одамлар ҳовли эшикларига қулф солишмайди. Ҳар бир хонадонда тандир бор. Ҳар бир уйда эрталаб тандир ёнади. Ҳар бир тандирдан офтоби нон чиқади — офтоб чиқади. Ана, тимқора сочини занжир қилиб ўрган навниҳол, гўзал ўзбек қизи тандирга ўтни ташлаяпти. Ҳовлиларда ишкомларда саватдай-саватдай бўлиб узумлар осилиб ётибди. Боғларда мевалар ғарқ... Эй-эй, Шарапов, сенмисан оғайни!? Кўришмаганимизга ҳам анча бўлди. У-ҳув, ўзгармабсан-а. Юртинг чиндан ҳам эртакдагидай гўзал экан, биродар. Эй, бу зоғора нон-ку. Раҳмат оғайни, унутмабсан-а... Шу нонни соғинганимни қаердан билдинг, Шарапов?!\nБемор генералнинг хаёли улоқди. Ҳамшира томирига укол урди. Укол таъсир қилмади. Чол яна алмойи-жалмойи гапириб алаҳсий бошлади.\n— Шарапов, доим бир гапни кўп гапирасан: «Бир бурда нонга одамнинг қорни тўяди...» — дейсан. Ҳақ айтасан. Мана, бир бурда нонга қорним тўйди-ку. Лекин... Одамзод нега шуни тушуниб етмайди? Нега одамзод бир бурда нонга қорни тўйса ҳам очкўзлик билан бир-бирини ғажийди. Уруш қилади, Шарапов?! Агар буни тушунганда эди ер юзи тинч бўларди, ер юзида уруш бўлмас эди... Сен билган оддий гапни бугун бутун дунё тушунишини истайман, Шарапов.\nЧол жимиб қолди. Хонага оғир сукунат чўкди. Сўнг бир тўлғониб, ҳансиради, сўниб бораётган нигоҳини тепасидаги ўғлига тикди.\nОлигарх титраб-қақшаб турарди. Генералнинг сўниқ чеҳрасида туйқус майин табассум ёйилди. Енгил нафас олиб:\n— Бир бурда нон... Бир бурда нон ҳаммамизга етади, — деди ҳорғин ва титроқли овозда.\nБу унинг сўнгги гапи эди.


Оқ сочлар йўқолишига қадар ёшариш мумкин! « Ўзбекистон Халқ Ҳаракати\nОқ сочлар йўқолишига қадар ёшариш мумкин!\n21 January 2016 - 19:37\nКўплаб шифокорлар, ўзак ҳужайраларининг фаолияти ҳақида сўзларкан, маълум бир аъзонинг соғайишида ижобий таъсир билан бир қаторда деярли доимо терининг ёшариши, қувватнинг ортиши, ҳаёт даражасининг ошиши, оқ сочларнинг йўқолишига қадар умумий ёшариш кузатилишини таъкидлашади.\n1 ҳафтадан 5 ҳафтагача шахсий очлик қилиш усулимнинг 20 йиллик тажрибаси давомида, мен ҳар сафар очликдан чиқиш вақтида шу аломатларни кузатаман. Шунинг учун мен “Криоцентр” директорининг илмий тадқиқотлар бўйича ўринбосари биологик фанлар доктори Ю.Романовга ўзак ҳужайралар миқдорини ўлчаган ҳолда ўзида тадқиқот ўтказишини таклиф қилдим.\nИшга боришда давом этиб, жисмоний машғулот ва нафас олиш гимнастикаси билан шуғулланароқ мен бир ҳафта тайёрландим, бир хафта сув билан очлик эълон қилгач, 3 ҳафта давомида очликдан чиқдим. Ўзак ҳужайралар сонини 7 кунлик очликдан олдин, чиқгандан сўнг ҳамда бир ҳафта ва икки ҳафтадан кейин ҳисобладик. 7 кунлик очлик сўнгида қондаги ўзак ҳужайралар сони камайгани аниқланди. Аммо, очликдан чиқгач 1 ҳафтадан сўнг улар сони икки баробар ошди, 2 ҳафтадан кейин эса ҳужайралар сони очлик эълон қилишдан аввал ҳисобланганга нисбатан уч баробарга кўпайди. Биринчи маротаба очлик қонга ўзак ҳужайраларни ҳайдашга, яъни, физиологик янгиланиш жараёнларини кучайтириши ва оқсил тизимларининг ошишига ёрдам бериши исботланди.\nТадқиқот қиммат реагентлар қўлланароқ қимматбаҳо ускуналар ёрдамида ўтказилди, шунинг учун ҳисоблашни, ўзак ҳужайраларнинг ўсиши ҳали давом этаётган, “энг қизиқ” пайтда тўхтатишга тўғри келди. Ўзимнинг 20 йиллик тажрибамдан келиб чиқиб айтишим мумкинки, ҳаттоки бир ҳафталик очликдан кейин ҳам ижобий таъсир бир неча ой давом этади.\nНатижада шуни таъкидлаш керакки, очлик билан, ўзак ҳужайралар ортишини кучайтириб, 15-25 йилга ҳаётни узайтириш мукин. Инсон ўз-ўзида ижодий жараён ва/ёки иш фаолияти учун жуда зарур, айнан ўз генетик саломатлик заҳирасини бир неча ойдан токи бир йилга қадар сақлаш учун ўзак ҳужайралар банкини яратиш мумкин.\nУзоқ вақт очлик қилиш жараёнида организм фаол равишда тозаланади, яъни, “эскирган” – шундай ҳам кўп умри қолмаган ҳужайралардан озод бўлади. Натижада тўқималарда ўзак ҳужайралар учун бўш “уйлар” юзага келади. Бўш уйлар пайдо бўлгандан кейин, унда истеъқомат қилувчилар зарур бўлади. Ўзак ҳужайралар қонга қўшилиб, организм бўйлаб ўрнашади ва унинг янгиланишига ёрдам беради. Олинган тадқиқот маълумотлари биринчи маротаба бу ҳодисанинг биологик мақсадга мувофиқлигини тасдиқлади. Мана шунинг учун даволаш очлиги ушбу маханизм ёрдамида кўплаб касалликларни даволайди ва организмнинг яққол ёшариши ва саломатлашишига олиб келади.\nУхлашдан олдин овқатланиш\nҲазм бўлмаган овқат кечаси билан, ўзидан кўпсонли заҳарларни чиқарган ҳолда ичакларда ётади. Кейин, тонгга яқин, қуёш озуқа моддаларини қонга сўрилишини фаоллаштирганда, заҳарларнинг катта миқдори муваффақиятли равишда қонга сўрилади ва сизнинг организмингизни барбод қила бошлайди. Бундан асосан асаб тизими зарар кўради. Натижада уйғонгандан сўнг ҳолсизлик, заифлик, чарчоқ ва ҳордиқ йўқлиги ҳис қилинади.\nP.S. Ва шуни эсда тутингки, бор йўғи ўз истеъмолимизни ўзгартирибоқ – биз биргаликда дунёни ўзгартирамиз!


Майдагап аёл куракда турмайдиган важ-баҳоналар билан эркакнинг кайфиятини тиним бермай бузаверса, «Сиз мени ҳеч севмадингиз-севмадингиз! Уни олиб бермадингиз, буни олиб бермадингиз!» ёки «Фалончининг эри у қилди! Писмадончининг эри эса бунга эришди!» ёхуд «Дурам всегда везёт! Менинг пешанамга қандай ношуд эр битган ўзи!» каби жонга тегадиган нолишлари ила Худонинг берган куни асабга тегиб, минғирлайверса, чиндан ҳам, кун ўтиб бир кун пичоқ бориб суякка қадалади ва охир-оқибат эркакнинг ичи музлаб, қалбида на севги, на муҳаббатдан асар қолади. Унда қолса, отасиз ўсмаслиги учун ўз фарзанди ҳақи, зиғирдай бардош қолади, холос. Пировардида ниҳоятда қалтис бир ҳолат, яъни эркакка илондай совуқ, бемеҳр аёл билан ўлган кунидан яшашдан бошқа чора қолмайдиган хавфли вазият қарор топади.\nАгар аёл шунда ҳам ҳар гапида заҳар томадиган тилини тиймас, бадҳазм феъл-атворини идора қилиб олмас экан, ҳаётида қайтмас-тузалмас ҳодиса рўй беради: у ё кундошли бўлади, ё умуман эрсиз қолади.\nМаълумки, эри ташлаб кетган бундай аёлнинг соҳиби шайтон бўлади. Аёл кишининг илиқ меҳри-ю, чин муҳаббатига эҳтиёжманд эркак эса анави бадбахт хотин устига олинадиган бўлажак кундошнинг кўзига тез кўриниб қолади.\nШундай экан, хулосани ўзингиз чиқариб оларсиз...\nМазкур маслаҳат эрини ўзидан қочириб юборган, энди кўрпаси совиб, минг афсус қилаётган Худо безор жувонларга эмас, балки ҳали турмуш қурмаган бокира қизларга берилган. Бинобарин, ортиқча гап ортиқчадир.\nКиритилди: 05:30 12.04.2021. Ўқилди: 3408 марта. Фикрлар сони: 0 та.


Туманда ўтган ўқув йилида 1340 нафар ўқувчилар тугаллаб, етуклик аттестатларини олишди. Уларнинг олий ўқув юртларига кирганлари жуда озчиликни ташкил этди.\nТуманда янги ўқув йилга мактабларда тайергарлик кетмоқда. Янги ўқув йили бошланишидан олдин 15- ва 38-мактаб бинолари қурилиб, замонавий асбоб-ускуналар, кўргазмали қуроллар билан таъминланиб фойдаланишга топширилди. 23-32-ва 28-мактабларида тўлақонли таъмирлаш ишлари олиб борилди. Масалан, 23 мактаб жамоаси тайергарлик ишларни амалга оширмоқда. Мактаб биноси 1984 йили қурилган эди, бу йил мактаб анча яроқсиз холга келиб қолганлиги учун 3 миллиард 721 миллион сўмлик капитал таъмирлаш ишлари олиб борилди. Шу билан бирга мактабнинг хамма жиҳозлари янгиланди, кўргазмали қуроллар келтирилди. Ҳамда бошлангич синфларни ўқув қуроллари ва анжомлари билан таъминлаш учун етарли миқдорда китоб ва анжомлар тарқатилди.


Ҳиндистонда битта шифокорга 11 минг киши...\n01.11.2019 17:13 0 1273\nҲиндистонда битта давлат шифокорига 10 926 та ҳинд тўғри келади. Жаҳон Соғлиқни сақлаш ташкилоти тавсиясига кўра, битта давлат докторига беморлар сони мингтадан ошмаслиги керак. Бу ҳақда Ҳиндистон соғлиқни сақлаш ахборот марказий бошқармаси томонидан тайёрланган «Миллий саломатлик кўриниши» маърузасига таяниб, «Регнум» хабар берган.\nҲукумат статистикасига таянилса, зарур профессионал малакага эга ва тиббий кенгашлар штатида рўйхатдан ўтган анъанавий тиббиёт шифокорлари сони 2018 йилда 43 581 тани ташкил этган. Таъкидлаш жоизки, 2017 йил билан таққосланганда мазкур соҳада сертификатланган давлат мутахассислари сони 2 210 кишига қисқарган. Шу билан бирга сертификатланган ноанъанавий тиббиёт ёки аюрведа шифокорлари сонининг барқарор ўсиши кузатилган: 2017-2018 йилларда мазкур кўрсаткич 773 мингдан 799 минг нафарга етган.\nshifokor Ҳиндистон аюрведа